qundao/data-zh-poetry huggingface dataset:
再题安澜园十景 其三 无边风月之阁
作者：弘历
朝代：清
体裁：七言绝句

月是新圆风是初，一年风月此权舆。无边佳景源源至，高阁空空纳有馀。
再题安澜园十景 其九 烟月清真楼
作者：弘历
朝代：清
体裁：七言绝句

春烟澹沲春月新，碧落无尘有净因。试问拈毫邈然者，外斯谁得号清真。
再题安澜园十景 其二 四宜书屋
作者：弘历
朝代：清
体裁：七言绝句

四宜端为四时宜，首序为春正此时。乾德惟元称善长，体仁益觉亹于斯。
再题安澜园十景 其五 远秀山房
作者：弘历
朝代：清
体裁：七言绝句

秀挹西山列若眉，峰姿岭态揽多奇。云何见远无侜美，喜是千林未叶时。
再题安澜园十景 其八 飞睇亭
作者：弘历
朝代：清
体裁：七言绝句

亭临墙外见鳞塍，此际农功尚未兴。因照田蚕何不可，远村人闹上元镫。
再题安澜园十景 其六 染霞楼
作者：弘历
朝代：清
体裁：七言绝句

霞映横楼楼映水，一般红影漾东风。齐飞未见天边鹜，漫拟滕王作序同。
再题安澜园十景 其十 采芳洲
作者：弘历
朝代：清
体裁：七言绝句

此安澜学彼安澜，洲渚宁缘图美观。抚景却教缱远念，迩来可得涨沙宽。
再题安澜园十景 其四 涵秋堂
作者：弘历
朝代：清
体裁：七言绝句

借云春至那辞秋，祇有溪堂过不留。虽是不留原不去，涵之以水镜光浮。
再题安澜园十景项圣谟孤山放鹤图即用其韵·其一
作者：弘历
朝代：清
体裁：七言绝句

自从处士此肥遁，千载孤山竟不孤。欲笑古胥特多事，斯人宁藉写成图。
再题宋徽宗雪江归棹图
作者：弘历
朝代：清
体裁：七言律诗

太保弆珍张相索，王家靳固竟无危。羊脂玉作签仍在，鱼胆青为轴涉疑。得一函三王论具，借唐标宋董言奇。吴门朱煜重装识，岂镇楚弓楚得之。
再题宋版九家注杜诗
作者：弘历
朝代：清
体裁：七言律诗

兑氏之戈和氏弓，续增天禄吉光中。浣花眉列新全帙，金粟身存旧卷筒。尤物宁论显与晦，逢时亦有塞兮通。武英弃置今方出，絜矩人材默惕衷。
再题宜照斋
作者：弘历
朝代：清
体裁：七言律诗

狮园跋马返山庄，径入山城便有堂。于此徘徊何不可，观其徼妙亦殊常。窗间景纳迎眸净，松下风来满意凉。题额设诠宜照理，祇应物我两相忘。
再题实胜寺
作者：弘历
朝代：清
体裁：五言排律

故老今何在，祗园此尚存。藉寻禽敌烈，总为戴天恩。临汝心母贰，蠢兹气已吞。戎衣寰海定，武器再三扪。继序思皇祖，贻庥逮耳孙。绵绵瓜有瓞，亿载永蟠根。
再题寄澜堂
作者：弘历
朝代：清
体裁：七言绝句

堂俯明湖万顷空，最宜縠影漾微风。欲询了识寄澜者，还与斯澜是异同。
再题展子虔游春图用卷后题者韵
作者：弘历
朝代：清
体裁：古风

水随笔底生波澜，意著花丛芳未阑。伊人妙解寓法外，艳裔韶光正好看。韶光祗以物情媚，更值景明与风细。游人各尽凭赏豪，小步亦骄锦鞯被。锦鞯绣径盘差参，开唐画祖诚无惭。圣湖厓略颇相似，起予兴在巡方骖。
再题山近轩
作者：弘历
朝代：清
体裁：古风

已在万山中，更图山之近。于得不厌多，人情率堪哂。而轩乃蹈之，葱茜尽以蕴。虽云静何碍，讵殊欲为准。彼但徇欲者，失静害则允。
再题山阳一曲精庐
作者：弘历
朝代：清
体裁：古风

精庐今岁得，山阳别一区。下临清浅镜，四围倪范图。方塘虽不宽，意可寄江湖。游山期两日，再至恣清娱。喜新吾犹然，奚怪他人乎。
再题常山峪行宫八景 其一 绿樾径
作者：弘历
朝代：清
体裁：七言绝句

万绿丛中一径延，循门得入景无边。兴来拟欲赓前什，不觉光阴隔十年。
再题常山峪行宫八景 其一 绿樾径
作者：弘历
朝代：清
体裁：七言绝句

今年绿樾真绿樾，为是寻蹊当夏时。批阅封章尚馀暇，不妨一再与题诗。
再题常山峪行宫八景 其一 绿樾径
作者：弘历
朝代：清
体裁：七言绝句

塞山秋仲绿犹浓，过雨蹊留白鹿踪。却是今来添别致，几枝红叶出高峰。
再题常山峪行宫八景 其一 绿樾径
作者：弘历
朝代：清
体裁：七言绝句

夏仲千林叶已稠，容容张盖绿如油。步来却恐灭明笑，在彼仍当行不由。
再题常山峪行宫八景 其一 绿樾径
作者：弘历
朝代：清
体裁：七言绝句

晓秋丛樾绿犹浓，过雨纵横印鹿踪。径欲循蹊到深处，忽然一片白云封。
再题常山峪行宫八景 其七 翠风埭
作者：弘历
朝代：清
体裁：七言绝句

无色形天有色形，鸣条送爽复流青。东坡昔日乘凉处，翠幕张如择胜亭。
再题常山峪行宫八景 其七 翠风埭
作者：弘历
朝代：清
体裁：七言绝句

樾埭秋风翠浪翻，有声为寂不为喧。了知未可画工写，雅合携将静者论。
再题常山峪行宫八景 其七 翠风埭
作者：弘历
朝代：清
体裁：七言绝句

莫道山风无色相，岩枝涧叶与形容。泠然往返谁相见，惟有洪厓及赤松。
再题常山峪行宫八景 其七 翠风埭
作者：弘历
朝代：清
体裁：七言绝句

阵雨收云才片刻，层层埭樾翠如湔。风来西北翻林海，雅胜五音奏管弦。
再题常山峪行宫八景 其七 翠风埭
作者：弘历
朝代：清
体裁：七言绝句

风岂翠乎林翠之，请观叶飐与枝披。一般飞动菁葱者，舍巽二能能更谁。
再题常山峪行宫八景 其三 青云梯
作者：弘历
朝代：清
体裁：七言绝句

几叠青林罨碧疏，云如更复拟梯如。寄言菅蒯慕斯者，踏实还当戒踏虚。
再题常山峪行宫八景 其三 青云梯
作者：弘历
朝代：清
体裁：七言绝句

千层蔚绿倚嶙峋，阶级分明总绝尘。为问寻梯进步者，几人真是个中人。
再题常山峪行宫八景 其三 青云梯
作者：弘历
朝代：清
体裁：七言绝句

层层绿树蔚岩梯，寻鹿常教步屧跻。宇宙以来便有此，龙门却误拟夷齐。
再题常山峪行宫八景 其三 青云梯
作者：弘历
朝代：清
体裁：七言绝句

行宫计里驻来均，例以阁章到此辰。宣召诸臣悉批荅，阿谁不是步云人。
再题常山峪行宫八景 其三 青云梯
作者：弘历
朝代：清
体裁：七言绝句

青青叠树蔚如云，意寄菁葱亦自欣。不似登龙题凤辈，于中觅路望徒勤。
再题常山峪行宫八景 其二 虚白轩
作者：弘历
朝代：清
体裁：七言绝句

一年两度坐文轩，生白恒斯悟漆园。七字宁云聊即景，清机尔许个中存。
再题常山峪行宫八景 其二 虚白轩
作者：弘历
朝代：清
体裁：七言绝句

曰虚曰白曰秋时，止止生祥引妙思。不改昔时此轩榭，悽然为忆此含饴。
再题常山峪行宫八景 其二 虚白轩
作者：弘历
朝代：清
体裁：七言绝句

生白惟虚蕴妙理，一年一度此言徵。明朝仍便匆匆去，故是斯轩所独恒。
再题常山峪行宫八景 其二 虚白轩
作者：弘历
朝代：清
体裁：七言绝句

电光石火忽旬岁，笔点笺铺又一时。比似虚轩生白者，自无而有亦如斯。
再题常山峪行宫八景 其二 虚白轩
作者：弘历
朝代：清
体裁：七言绝句

重到云轩顿觉悲，忆常夏凊适于斯。欢娱掖辇那能再，虚矣白乎付不知。
再题常山峪行宫八景 其五 如是室
作者：弘历
朝代：清
体裁：七言绝句

如是宁云谈佛谒，今朝如是有馀思。屏风八扇奎文焕，继述鸿规岂外兹。
再题常山峪行宫八景 其五 如是室
作者：弘历
朝代：清
体裁：七言绝句

素屏羲画写唐诗，拱读恒生若见思。明月清风七十载，室犹如是景光披。
再题常山峪行宫八景 其五 蔚藻堂
作者：弘历
朝代：清
体裁：七言绝句

山葩应恐漏离骚，那数人间八斗曹。却笑绮言犹未戒，依然对景一挥毫。
再题常山峪行宫八景 其五 蔚藻堂
作者：弘历
朝代：清
体裁：七言绝句

背山临水得书堂，一宿居停有缥缃。更不课虚将叩寂，蔚然大块假文章。
再题常山峪行宫八景 其五 蔚藻堂
作者：弘历
朝代：清
体裁：七言绝句

静中动是山水态，动里静惟花鸟情。看待主人无别物，起吟佳趣面前呈。
再题常山峪行宫八景 其八 陵霞亭
作者：弘历
朝代：清
体裁：七言绝句

八柱山亭特据高，肩舆寻胜陟兰皋。飒然爽气满襟袖，霞举因之兴亦豪。
再题常山峪行宫八景 其八 陵霞亭
作者：弘历
朝代：清
体裁：七言绝句

冈头一笠欲凌空，阶下铺云日照红。设以赤城相比拟，亦堪赋句傲兴公。
再题常山峪行宫八景 其八 陵霞亭
作者：弘历
朝代：清
体裁：七言绝句

塞天过雨大罗净，祗剩东南几片霞。著我山亭霞以上，骋怀游目正无涯。
再题常山峪行宫八景 其八 陵霞亭
作者：弘历
朝代：清
体裁：七言绝句

孤亭迥出众山头，暮霭朝岚漾若流。峰不黄山三十六，也从云海泛虚舟。
再题常山峪行宫八景 其八 陵霞亭
作者：弘历
朝代：清
体裁：七言绝句

烟霞负带迥孤超，支父方回若可招。赋读天台工体物，居然塞外赤城标。
再题常山峪行宫八景 其六 如是室
作者：弘历
朝代：清
体裁：七言绝句

天地干支似毂旋，今秋丙戌岂殊前。屏风圣藻书唐句，却阅流阴六十年。
再题常山峪行宫八景 其六 如是室
作者：弘历
朝代：清
体裁：七言绝句

山恒如是室如是，一晌栖迟似去年。何必炷香参白业，金刚四句会当前。
再题常山峪行宫八景 其六 如是室
作者：弘历
朝代：清
体裁：七言绝句

延清观妙会心皆，拟议宁因梵帙排。虚室设为刮目待，犹如是亦底称佳。
再题常山峪行宫八景 其六 蔚藻堂
作者：弘历
朝代：清
体裁：七言绝句

不须启秘更抽妍，大块文章列目前。试看形形与色色，起予无尽自天然。
再题常山峪行宫八景 其六 蔚藻室
作者：弘历
朝代：清
体裁：七言绝句

书堂七十春秋阅，犹忆当年圣藻垂。趋侍幼龄方舞象，天文妙处未能窥。
再题常山峪行宫八景 其四 枫香坂
作者：弘历
朝代：清
体裁：七言绝句

山枫过雨浴芳磬，低坂高陵一色青。展步分明净香界，恰宜小阅梵王经。
再题常山峪行宫八景 其四 枫香坂
作者：弘历
朝代：清
体裁：七言绝句

散步枫林馥郁然，此香非火亦非烟。晚华自叶天然静，李贺空称蜀国弦。
再题常山峪行宫八景 其四 枫香坂
作者：弘历
朝代：清
体裁：七言绝句

非烟而霭复非云，叶叶枝枝吐净芬。最是此香无火气，了当领以不闻闻。
再题常山峪行宫八景 其四 枫香阪
作者：弘历
朝代：清
体裁：七言绝句

塞山露重如垂雨，飞翠流芬润意凝。几度青枫林下过，众香国里得相应。
再题常山峪行宫八景 其四 枫香阪
作者：弘历
朝代：清
体裁：七言绝句

青枫茈虒锁云峦，意蕊心香静鼻观。设置江南文翰地，又将仪比麝和兰。
再题幽居庵
作者：弘历
朝代：清
体裁：七言律诗

金陵返跸驻栖霞，西峪幽居清且嘉。窄路入从云片石，阑春落半锦堆花。水流山住露全体，竹净松蕤是道芽。僧绍便存不徵聘，名求名应底堪誇。
再题廊然大公八景 其一 双鹤斋
作者：弘历
朝代：清
体裁：七言绝句

来翔去翥原无定，不只曰双却有名。点笔宁须构深思，鲍昭赋曲尽其情。
再题廊然大公八景 其七 韵石淙
作者：弘历
朝代：清
体裁：七言绝句

泉非淙石难为韵，石不淙泉韵岂成。万理一如斯可悟，而其得一在忘情。
再题廊然大公八景 其三 峭茜居
作者：弘历
朝代：清
体裁：七言绝句

峭原石性峙如古，茜以林言酣待春。孟月冶姚还未鬯，最佳趣乃在逡巡。
再题廊然大公八景 其二 规月桥
作者：弘历
朝代：清
体裁：七言绝句

规月为桥象圆月，月之规又孰为之。明殊冰水韬和现，却是横桥付不知。
再题廊然大公八景 其五 披云径
作者：弘历
朝代：清
体裁：七言绝句

径宜曲折不宜宽，未可澹台一例观。设曰英英披衬步，得于夏易得春难。
再题廊然大公八景 其八 启秀亭
作者：弘历
朝代：清
体裁：七言绝句

启秀无非造化功，同春与物意冲融。再三岂啻凡经几，读易翻嫌不告蒙。
再题廊然大公八景 其六 绮吟堂
作者：弘历
朝代：清
体裁：七言绝句

为文四字恒申训，即曰为诗亦岂殊。书屋山庄额清绮，其间酌剂早殷吾。
再题廊然大公八景 其四 影山楼
作者：弘历
朝代：清
体裁：七言绝句

小阁依岩岩浸水，一时静会得凭閒。谩言山是真实体，凡有形胥影象间。
再题廓然大公八景 其一 双鹤斋
作者：弘历
朝代：清
体裁：七言绝句

古柳笼堂合抱围，胎仙驻此欲忘飞。昔诚是矣今何敢，对立居然二老归。
再题廓然大公八景 其一 双鹤斋
作者：弘历
朝代：清
体裁：七言绝句

渐鸿那学用为仪，双立斋前古貌奇。渴饮饥餐适其性，大公顺应想如斯。
再题廓然大公八景 其一 双鹤斋
作者：弘历
朝代：清
体裁：七言绝句

空教辽海忆丹梯，柳下双行芳草萋。设向古人求伯仲，应缘赋粟愧夷齐。
再题廓然大公八景 其一 双鹤斋
作者：弘历
朝代：清
体裁：七言绝句

绿柳阴中鹤刷翎，月明疑是两仙停。每从标榜窥深意，能和犹然愧法经。
再题廓然大公八景 其一 双鹤斋
作者：弘历
朝代：清
体裁：七言绝句

讵是寻常恋稻梁，仙禽雅合驻仙乡。形容不拟轻为赋，明远佳辞已擅场。
再题廓然大公八景 其七 韵石淙
作者：弘历
朝代：清
体裁：七言绝句

水别高低必就下，导流叠石即成音。谁知渒�閒淙处，竟有成连云海心。
再题廓然大公八景 其七 韵石淙
作者：弘历
朝代：清
体裁：七言绝句

流泉石上似琴调，讵是寻常爨尾烧。莫讶宫声非漏越，五弦当日叶箫韶。
再题廓然大公八景 其七 韵石淙
作者：弘历
朝代：清
体裁：七言绝句

石上流泉因有韵，可欣此韵是天然。彼哉论曲丝竹肉，又岂能知大乐诠。
再题廓然大公八景 其七 韵石淙
作者：弘历
朝代：清
体裁：七言绝句

石将水本寂然物，韵出无端两相遭。一切有为法如是，心源定处不生涛。
再题廓然大公八景 其七 韵石淙
作者：弘历
朝代：清
体裁：七言绝句

石本无声泉有韵，泉非迸石韵奚鸣。世间万理堪因悟，不藉相资独岂成。
再题廓然大公八景 其三 峭茜居
作者：弘历
朝代：清
体裁：七言绝句

假山阅久讶真山，莫谓疑黂见布还。古假唤真真唤假，更谁能置议其间。
再题廓然大公八景 其三 峭茜居
作者：弘历
朝代：清
体裁：七言绝句

孰谓真山是假山，亦看峭茜亦孱颜。设如放眼观环海，泰岱嵩高黍米间。
再题廓然大公八景 其三 峭茜居
作者：弘历
朝代：清
体裁：七言绝句

峭如为性恒卓立，茜以成文自异常。设用皇山相比拟，应教下拜米襄阳。
再题廓然大公八景 其三 峭茜居
作者：弘历
朝代：清
体裁：七言绝句

窗含怪石耸嵚岑，久假如真岁月深。因识东西洞庭者，元黄初判岂殊今。
再题廓然大公八景 其三 峭茜居
作者：弘历
朝代：清
体裁：七言绝句

郁屈其间有路通，玉峰高并两玲珑。介如谩议无知识，全体精神注太冲。
再题廓然大公八景 其二 规月桥
作者：弘历
朝代：清
体裁：七言绝句

上下虚明全体披，分成玉玦合成规。讶登岱顶临沧海，望月从看半出时。
再题廓然大公八景 其二 规月桥
作者：弘历
朝代：清
体裁：七言绝句

枕岸看如上下弦，影波原见一轮圆。是为规月是真月，照彻三千与大千。
再题廓然大公八景 其二 规月桥
作者：弘历
朝代：清
体裁：七言绝句

波心横渡借桥连，本是如规学月圆。漫议冰凝失其半，从偏原可识为全。
再题廓然大公八景 其二 规月桥
作者：弘历
朝代：清
体裁：七言绝句

规成圆圆莫如月，月自先天规后天。试看卧波分上下，却因半故体常全。
再题廓然大公八景 其二 规月桥
作者：弘历
朝代：清
体裁：七言绝句

跨水为桥如半璧，映波却似月规圆。谢庄未足知全体，朏魄烦辞著赋篇。
再题廓然大公八景 其五 披云径
作者：弘历
朝代：清
体裁：七言绝句

一片如从龙井移，滃然时向锐尖披。湿衣不识缘底事，徐悟伯高曾有诗。
再题廓然大公八景 其五 披云径
作者：弘历
朝代：清
体裁：七言绝句

涧户云封亦可欣，往来循径必披云。然因人与安名耳，云者那知聚及分。
再题廓然大公八景 其五 披云径
作者：弘历
朝代：清
体裁：七言绝句

石如云片郁烟绵，亦有英英蔚与连。便望铺空作霖雨，知时恺泽遍公田。
再题廓然大公八景 其五 披云径
作者：弘历
朝代：清
体裁：七言绝句

诡石攒丛鶱欲飞，又疑云片是耶非。此中寻径入深处，安得濛濛不湿衣。
再题廓然大公八景 其五 披云径
作者：弘历
朝代：清
体裁：七言绝句

霭霭英英曲径循，乍开当面耸嶙峋。沾衣不识缘何故，长史清诗妙契神。
再题廓然大公八景 其八 启秀亭
作者：弘历
朝代：清
体裁：七言绝句

假山也自有峰尖，四柱峰头窄不嫌。咫尺会心宁在远，一花一木亦中拈。
再题廓然大公八景 其八 启秀亭
作者：弘历
朝代：清
体裁：七言绝句

已觉芳茵衬步青，东风有脚善形形。朝葩夕蘤行看启，解报先声是此亭。
再题廓然大公八景 其八 启秀亭
作者：弘历
朝代：清
体裁：七言绝句

水木澄华竹石清，于于屧步足怡情。如从六艺漱芳润，先获我心是士衡。
再题廓然大公八景 其八 启秀亭
作者：弘历
朝代：清
体裁：七言绝句

泉似云绅俯靡迤，峰如月胁辟玲珑。小亭峰顶全挹秀，启沃因知造化功。
再题廓然大公八景 其八 启秀亭
作者：弘历
朝代：清
体裁：七言绝句

芽纽已看亭脚草，心香欲发缶头梅。满园底藉纷红紫，好是东皇启秀哉。
再题廓然大公八景 其六 绮吟堂
作者：弘历
朝代：清
体裁：七言绝句

书堂虽不亟临凭，偶坐吟怀必勃兴。口过四中居一事，戒斯实觉未之能。
再题廓然大公八景 其六 绮吟堂
作者：弘历
朝代：清
体裁：七言绝句

成吟寓目祇斯须，工拙何烦更计乎。五字设当髭撚断，卢家笑欲作髡徒。
再题廓然大公八景 其六 绮吟堂
作者：弘历
朝代：清
体裁：七言绝句

结习谁能顿与忘，吟之一字我犹当。却非绮耳惟朴耳，句出天真又岂妨。
再题廓然大公八景 其六 绮吟堂
作者：弘历
朝代：清
体裁：七言绝句

绮言成过未能吾，触目随缘笺辄铺。要亦多从性情出，风云月露得曾无。
再题廓然大公八景 其六 绮吟堂
作者：弘历
朝代：清
体裁：七言绝句

美景良辰奚遣兴，铺笺点笔每敲吟。是予结习非予善，要亦不因此放心。
再题廓然大公八景 其四 影山楼
作者：弘历
朝代：清
体裁：七言绝句

山静由来不动移，浸将湖水漾明猗。小楼讶似乾闼域，游戏其间弄影时。
再题廓然大公八景 其四 影山楼
作者：弘历
朝代：清
体裁：七言绝句

拾梯人似壶中步，捲幔栖原镜里披。窈窕本悬石谷画，冲融合读杜陵诗。
再题廓然大公八景 其四 影山楼
作者：弘历
朝代：清
体裁：七言绝句

楼俯清波波影山，文窗棐几称高间。是忧勤匪高閒者，祗觉□然于此间。
再题廓然大公八景 其四 影山楼
作者：弘历
朝代：清
体裁：七言绝句

楼已依山山映楼，临湖又似镜中浮。六如会一无馀欠，莫向语言文字求。
再题廓然大公八景 其四 影山楼
作者：弘历
朝代：清
体裁：七言绝句

谁云山静全无动，浸水含曦亦有时。今日虚无看弄影，始知杜句未予欺。
再题开鉴堂
作者：弘历
朝代：清
体裁：七言绝句

春池冰解水潆洄，今日真看鉴影开。兴趣每因殊所遇，不迁于境者谁哉。
再题张宗苍松风溪阁用甲戌原韵
作者：弘历
朝代：清
体裁：七言绝句

溪阁松风水墨图，不须丹抹与青糊。重题辰戌三逾甲，一瞥白驹影弗殊。
再题徐贲狮子林图十二帧 其一 狮子峰
作者：弘历
朝代：清
体裁：七言绝句

长卷多年藏石渠，盍簪十二见兹初。方知数典因维则，卓荦雄峰奋迅如。
再题徐贲狮子林图十二帧 其七 雪堂
作者：弘历
朝代：清
体裁：七言绝句

名存十一一失注，跋识陆深云雪堂。儒墨由来不同道，重儓何必效游杨。
再题徐贲狮子林图十二帧 其三 吐月峰
作者：弘历
朝代：清
体裁：七言绝句

杰峙偏宜古树傍，银蟾掩映吐东方。一看动影一看静，动静其间趣可详。
再题徐贲狮子林图十二帧 其九 问梅阁
作者：弘历
朝代：清
体裁：七言绝句

三间野阁倚岩隈，恰喜南枝戴雪开。点点圈圈色空处，不妨一例问之梅。
再题徐贲狮子林图十二帧 其二 含晖峰
作者：弘历
朝代：清
体裁：七言绝句

一峰棱棱出尘表，澹含旭影宜清晓。广孝本是个中人，却舍高闲就烦恼。
再题徐贲狮子林图十二帧 其五 禅窟
作者：弘历
朝代：清
体裁：七言绝句

茅庵趺坐独安然，五字吟成道衍传。可忆夜深微服往，当头棒喝是何禅。
再题徐贲狮子林图十二帧 其八 卧云室
作者：弘历
朝代：清
体裁：七言绝句

白云如榻承青巘，维则因公两放参。不独缁衣黑甜趣，可知螺顶卧犹酣。
再题徐贲狮子林图十二帧 其六 竹谷
作者：弘历
朝代：清
体裁：七言绝句

几个筼筜致谷深，册成徐贲卷云林。明初元末五百载，介节依然矗郁森。
再题徐贲狮子林图十二帧 其十 指柏轩
作者：弘历
朝代：清
体裁：七言绝句

谁家柏树不庭前，孰是能因孰所缘。寄语擎拳竖拂者，指头莫认赵州禅。
再题徐贲狮子林图十二帧 其十一 玉鉴池
作者：弘历
朝代：清
体裁：七言绝句

玉鉴当前色即空，澄波妥贴漾松风。池边儒释相商处，形影应云同不同。
再题徐贲狮子林图十二帧 其十二 冰壶井
作者：弘历
朝代：清
体裁：七言绝句

无心可汲待明王，烹茗浇花日用常。别业久讹作倪氏，谁知今复属乎黄。
再题徐贲狮子林图十二帧 其四 小飞虹
作者：弘历
朝代：清
体裁：七言绝句

高跨石梁俯碧澄，武夷名目借来称。姑苏几度南巡处，踱步其间我亦曾。
再题得真斋
作者：弘历
朝代：清
体裁：五言律诗

快晴风有爽，过雨地无尘。松竹夏凉处，轩斋溪水滨。白窗欣可坐，绿简雅相亲。三复拟自问，于何果得真。
再题德寿寺禅房
作者：弘历
朝代：清
体裁：古风

境古烦嚣远，窗虚爽气侵。篆香飘道味，洪钟空客心。寂寂樾荫嘉，杳杳精蓝深。文竹引清籁，好鸟发幽吟。稍憩方丈室，坐对三秋岑。泠泠功德水，堪以濯尘襟。
再题心镜斋
作者：弘历
朝代：清
体裁：古风

山泉多伏流，一泻无馀剩。就低筑作池，乃得半亩滢。池上有小斋，名之曰心镜。心镜以喻水，光光实交映。愿言保空明，毋俾尘翳凝。
再题心镜斋
作者：弘历
朝代：清
体裁：七言绝句

过雨坡池澄汀滢，印来云白与山青。因之悟得镜为用，含照原于物未形。
再题惠山园二首·其一
作者：弘历
朝代：清
体裁：五言律诗

稍加位置力，便足石泉佳。秀木乔笼屋，清流曲抱阶。风松入操古，春鸟和音谐。烟雨锡山景，悠哉寄雅怀。
再题惠山园二首·其二
作者：弘历
朝代：清
体裁：五言律诗

径入紫芙蓉，石林重复重。临溪开月户，隔树落云峰。声拟洞箫按，形参襄锦淙。宣毫将侧理，到处有清供。
再题惠山园八景 其一 载时堂
作者：弘历
朝代：清
体裁：五言律诗

东岭山堂好，琴书静与宜。开轩无长物，种树有乔枝。每便粗疏过，宁非玩愒为。今朝索延憩，恰正小年时。
再题惠山园八景 其一 载时堂
作者：弘历
朝代：清
体裁：七言绝句

云水相澄上下鲜，坐来惟爱手芸编。流阴每拟惜陶侃，仰止兼因溯史迁。
再题惠山园八景 其一 载时堂
作者：弘历
朝代：清
体裁：七言绝句

山右夤缘山左来，书堂延得小徘徊。丁东漏里片时过，惜岂宁论分寸哉。
再题惠山园八景 其一 载时堂
作者：弘历
朝代：清
体裁：七言绝句

座有箴铭架有书，延清最可适几馀。载时若问对时义，汉诏中间每起予。
再题惠山园八景 其一 载时堂
作者：弘历
朝代：清
体裁：七言绝句

春仲来游未及吟，兹当夏仲绿阴深。载时多少惜时意，一瞬流光没处寻。
再题惠山园八景 其一 载时堂
作者：弘历
朝代：清
体裁：七言绝句

春来万物畅生生，便廑民多隅向情。偶坐书堂知有愧，载时敢曰象天行。
再题惠山园八景 其一 载时堂
作者：弘历
朝代：清
体裁：七言绝句

禹锡休方陋室馨，稚圭见说草堂灵。而今拟问豁庨者，曾几春风秋月经。
再题惠山园八景 其一 载时堂
作者：弘历
朝代：清
体裁：七言绝句

背山临水搆书堂，乐不为疲抚缥缃。昨岁江南今冀北，载时一例阅春光。
再题惠山园八景 其一 载时堂
作者：弘历
朝代：清
体裁：七言绝句

节前一至兹节后，景十日馀觉改观。因忆分阴惜开府，惜犹容易驻应难。
再题惠山园八景 其七 寻诗径
作者：弘历
朝代：清
体裁：七言绝句

一卷当谷下临陂，步入幽深总合诗。便是三唐多作者，个中滋味几人知。
再题惠山园八景 其七 寻诗径
作者：弘历
朝代：清
体裁：七言绝句

两傍怪石叠嵚崟，一径烟霞步步深。此处相应定谁是，依稀李贺是知音。
再题惠山园八景 其七 寻诗径
作者：弘历
朝代：清
体裁：七言绝句

古锦囊教奴子携，惟应愈湜解金鎞。如今拟问李长吉，题凑诗乎诗凑题。
再题惠山园八景 其七 寻诗径
作者：弘历
朝代：清
体裁：七言绝句

散步行来曲栈斜，偨池林出石嵯岈。设云此即寻诗径，不在陇西在浣花。
再题惠山园八景 其七 寻诗径
作者：弘历
朝代：清
体裁：七言绝句

石门云径倚松开，屧步无尘有绿苔。试问今来缘底事，答言端为觅诗来。
再题惠山园八景 其七 寻诗径
作者：弘历
朝代：清
体裁：古风

窈窕冲瀜间，诘曲逶迤处。目击斯道存，浅言亦深趣。于此论格律，何殊刻舟误。
再题惠山园八景 其七 寻诗径
作者：弘历
朝代：清
体裁：七言绝句

窈而深更缭而曲，步步神传七字真。若谓寻诗于此合，可知诗亦解寻人。
再题惠山园八景 其七 寻诗径
作者：弘历
朝代：清
体裁：七言绝句

诘曲穿云复度松，山如饭颗翠还浓。诙谐白也苦吟杜，疑是曾于此处逢。
再题惠山园八景 其七 寻诗径
作者：弘历
朝代：清
体裁：七言绝句

诡石丛间有路通，寻幽得句不期工。司空廿四品如较，祗在清奇委曲中。
再题惠山园八景 其三 就云楼
作者：弘历
朝代：清
体裁：七言绝句

云属动而楼属静，何云楼乃就乎云。试看宾主迭为处，奚必其间著相分。
再题惠山园八景 其三 就云楼
作者：弘历
朝代：清
体裁：七言绝句

云横山直自今古，筑个山楼号就云。动静主宾都妙谛，倩谁点笔为区分。
再题惠山园八景 其三 就云楼
作者：弘历
朝代：清
体裁：七言绝句

名园缀景无不具，楼就山腰山吐云。时正宜旸资晒麦，英英此际漫殷勤。
再题惠山园八景 其三 就云楼
作者：弘历
朝代：清
体裁：七言绝句

坌至云烟无定态，朗开窗牖有奇观。衣沾为入山深处，张旭形容契者难。
再题惠山园八景 其三 就云楼
作者：弘历
朝代：清
体裁：七言绝句

就云昨岁太殷勤，涨至楼腰痕有纹。此日望云思作雪，呼偏不就不曾闻。
再题惠山园八景 其三 就云楼
作者：弘历
朝代：清
体裁：七言绝句

就山楼额就云名，常见云从楼里生。楼自静而云自动，就还云耳岂楼诚。
再题惠山园八景 其三 就云楼
作者：弘历
朝代：清
体裁：七言绝句

山脚书楼复近溪，溪云起复入楼低。许浑诗意全图出，分主分宾总半提。
再题惠山园八景 其三 就云楼
作者：弘历
朝代：清
体裁：古风

深登每思憩，因迥得杰构。题额乃就云，云亦每相就。荟蔚荡胸腋，叆靅润襟袖。丰隆有奇货，谷神宛可售。莫谩拟虞廷，名实讵胥副。
再题惠山园八景 其三 就云楼
作者：弘历
朝代：清
体裁：七言绝句

看山常峙看云流，山脚就云恰有楼。动亦非纷静非寂，羲经易简理相投。
再题惠山园八景 其二 墨妙轩
作者：弘历
朝代：清
体裁：七言绝句

三希法帖萃名书，墨妙苕华复继诸。自是睪然缘望古，将毋玩物志渝初。
再题惠山园八景 其二 墨妙轩
作者：弘历
朝代：清
体裁：七言绝句

千古风流五合传，无过过眼幻云烟。苕华若识归真处，同异谁真白与坚。
再题惠山园八景 其二 墨妙轩
作者：弘历
朝代：清
体裁：七言绝句

四壁琳琅墨沈俱，书林率可作佳模。祗今艳羡星云处，不识其人尚识无。
再题惠山园八景 其二 墨妙轩
作者：弘历
朝代：清
体裁：七言绝句

壁间名迹藏石版，淳化重摹复例斯。不觉冁然还一笑，迄今宋石属何谁。
再题惠山园八景 其二 墨妙轩
作者：弘历
朝代：清
体裁：七言绝句

弆藏名迹命精摹，墨妙苕华与众俱。未识当年把笔者，膻芗今日可知乎。
再题惠山园八景 其二 墨妙轩
作者：弘历
朝代：清
体裁：七言绝句

点缀亭轩学惠山，胜他墨妙萃斯间。已嫌腕力难摹古，过眼云烟更少閒。
再题惠山园八景 其二 墨妙轩
作者：弘历
朝代：清
体裁：七言绝句

真诠已萃千秋宝，清赏还同八咏楼。钗脚漏痕犹刻画，请看石立与泉流。
再题惠山园八景 其二 墨妙轩
作者：弘历
朝代：清
体裁：七言绝句

自是三希擅大家，继收墨妙石镌华。漫嗤孟贾非仙圣，寒瘦由来未甚差。
再题惠山园八景 其二 墨妙轩
作者：弘历
朝代：清
体裁：七言绝句

苕璆法宝萃千年，四壁风华总道诠。朝暮云烟相荟蔚，游丝灯影契天然。
再题惠山园八景 其五 水乐亭
作者：弘历
朝代：清
体裁：七言绝句

不属八音具八音，泠泠清响静中斟。前巡诗思分明在，疑向若冰洞里寻。
再题惠山园八景 其五 水乐亭
作者：弘历
朝代：清
体裁：古风

八音之中独无水，一无万有实至理。不然听取宫商声，了须抛却筝笛耳。洞庭只在依稀间，繁会聆以片刻閒。漫拟九成来凤鸟，吾犹愧之曰舞干。
再题惠山园八景 其五 水乐亭
作者：弘历
朝代：清
体裁：七言绝句

宫商角徵曾谁号，水石山林亦强名。明此方能知乐本，与君同听太初声。
再题惠山园八景 其五 水乐亭
作者：弘历
朝代：清
体裁：七言绝句

峡琴金石韵铿锵，不攫中宫还中商。本意由来肖吴下，何妨并认作东阳。
再题惠山园八景 其五 水乐亭
作者：弘历
朝代：清
体裁：七言绝句

或戛鸣球或抟弦，林泉趣也中宫县。烟霞岭畔依稀似，坐石临流忆去年。
再题惠山园八景 其五 水乐亭
作者：弘历
朝代：清
体裁：七言绝句

洗尽尘音契太空，作于流荡激扬中。凭栏祗合忘听者，不与五声六律同。
再题惠山园八景 其五 水乐亭
作者：弘历
朝代：清
体裁：七言绝句

烟霞岭下与东阳，及此而三水乐扬。清泌祗知流觱沸，几曾按拍叶宫商。
再题惠山园八景 其五 水乐亭
作者：弘历
朝代：清
体裁：七言绝句

讵止和平与亮清，八音繁会总云英。烟霞岭下昨春景，耳畔依然是此声。
再题惠山园八景 其五 水乐亭
作者：弘历
朝代：清
体裁：七言绝句

静非无进动非流，九夏凭来意亦秋。设曰披风有真乐，应为水调奏歌头。
再题惠山园八景 其八 涵光洞
作者：弘历
朝代：清
体裁：七言绝句

㟏岈牝谷静涵虚，入画可游亦可居。朱户只疑双鐍处，藏来二酉有遗书。
再题惠山园八景 其八 涵光洞
作者：弘历
朝代：清
体裁：七言绝句

回岩缪径蔽曦光，空洞中宏宛委藏。妙义恰如虚室白，吉祥止止受无央。
再题惠山园八景 其八 涵光洞
作者：弘历
朝代：清
体裁：七言绝句

岩围牝洞豁中央，不尽虚涵不尽光。试看珠含将玉蕴，大都能显在能藏。
再题惠山园八景 其八 涵光洞
作者：弘历
朝代：清
体裁：七言绝句

幽洞能生虚白光，坐斯神谧意无忙。更因会得南华旨，止止之中有吉祥。
再题惠山园八景 其八 涵光洞
作者：弘历
朝代：清
体裁：七言律诗

牝洞悾悾虚室如，其通以塞有光舒。恰看生白那愁暗，何必含明要在疏。虿尾银钩临古帖，蝇头绿字读奇书。设于二典寻津逮，四表犹惭普被诸。
再题惠山园八景 其八 涵光洞
作者：弘历
朝代：清
体裁：七言绝句

牝洞虽幽望不遮，南华生白语无差。箕畴设喻庶民近，吾亦涵之敢自誇。
再题惠山园八景 其八 涵光洞
作者：弘历
朝代：清
体裁：七言绝句

石林苍逻复青围，空洞如含静者机。那更入来讶生白，南华早已示其微。
再题惠山园八景 其八 涵光洞
作者：弘历
朝代：清
体裁：七言绝句

窗开玉女朗青天，牝洞中含光皎然。近似搂西灯未上，一轮升月正团圆。
再题惠山园八景 其八 涵光洞
作者：弘历
朝代：清
体裁：七言绝句

豁庨幽洞翠岩围，虚则生光义旨微。半日春游诗廿首，恐妨勤政得言归。
再题惠山园八景 其六 知鱼桥
作者：弘历
朝代：清
体裁：七言绝句

久议惠庄多费辞，鱼乎子者究为谁。不如桥上观而乐，万物由其付自知。
再题惠山园八景 其六 知鱼桥
作者：弘历
朝代：清
体裁：七言绝句

几个文鳞水面游，偶因浮豫识庄周。繄予乐欲公天下，那向区区在藻求。
再题惠山园八景 其六 知鱼桥
作者：弘历
朝代：清
体裁：七言绝句

平铺半亩冻琉璃，未是轻鯈出水时。谩道跃潜殊理趣，鱼知鱼乐我因知。
再题惠山园八景 其六 知鱼桥
作者：弘历
朝代：清
体裁：七言绝句

曲折石桥俯碧漪，噞喁春水出鱼儿。却嗤庄惠特多事，何必辨知与不知。
再题惠山园八景 其六 知鱼桥
作者：弘历
朝代：清
体裁：七言绝句

林泉咫尺足清娱，拨刺文鳞动绿蒲。当日惠庄评论处，至今知者是娵隅。
再题惠山园八景 其六 知鱼桥
作者：弘历
朝代：清
体裁：七言绝句

石栏雁齿亘春池，出水轻鯈在藻思。数典列庄亦繁矣，由来其乐有鱼知。
再题惠山园八景 其六 知鱼桥
作者：弘历
朝代：清
体裁：七言绝句

石桥曲折镜光披，潜跃文鳞适任伊。俯仰清华谁弗乐，便当鱼乐亦应知。
再题惠山园八景 其六 知鱼桥
作者：弘历
朝代：清
体裁：七言绝句

负冰才解尚矜鳞，画水浮潜意趣新。庄惠是非嫌语絮，请看者个早知春。
再题惠山园八景 其六 知鱼桥
作者：弘历
朝代：清
体裁：六言诗

饮波练影无痕，戏莲闯藻便蕃。知否付之鳞类，惠庄却费名言。
再题惠山园八景 其四 澹碧斋
作者：弘历
朝代：清
体裁：五言绝句

一湖小停蓄，渫然澈清影。咫尺出宫墙，稻田灌千顷。
再题惠山园八景 其四 澹碧斋
作者：弘历
朝代：清
体裁：七言绝句

冻解当前一镜呈，碧天上下相涵清。无风何必波澜也，吾意因之静且平。
再题惠山园八景 其四 澹碧斋
作者：弘历
朝代：清
体裁：七言绝句

小池冰解作波光，新水溶溶绿带黄。最合临堤誇一色，生稊踠地蘸枯杨。
再题惠山园八景 其四 澹碧斋
作者：弘历
朝代：清
体裁：七言绝句

拍槛漪澜潋滟光，游鱼潜跃乐相忘。琉璃界里水精阙，一物不尘六月凉。
再题惠山园八景 其四 澹碧斋
作者：弘历
朝代：清
体裁：七言绝句

春水初生潋碧漪，澹然涤虑偶凭之。设方明镜原宜照，万物形形色色时。
再题惠山园八景 其四 澹碧斋
作者：弘历
朝代：清
体裁：七言绝句

溪斋临水水溶溶，碧实邻虚澹匪浓。妙处可凭不可说，清风波面拂其踪。
再题惠山园八景 其四 澹碧斋
作者：弘历
朝代：清
体裁：七言绝句

碧为水色澹水德，却是斯来冰始融。凭槛莫嫌名副少，两言恒此占斋中。
再题惠山园八景 其四 澹碧斋
作者：弘历
朝代：清
体裁：七言绝句

鱼陟负冰冰已苏，依然新水满平湖。一泓澹碧斋前漾，无忽有还有若无。
再题惠山园八景 其四 澹碧齐
作者：弘历
朝代：清
体裁：七言绝句

琳沼冰沦尚未开，心依澹碧境无埃。几回磨墨一章就，自问个从何处来。
再题慧因寺
作者：弘历
朝代：清
体裁：五言律诗

慧非因幻慧，因是慧真因。扫却因和慧，问谁幻与真。仍来得句日，不记赐名春。像设拈花坐，傍无微笑人。
再题戴嵩斗牛图
作者：弘历
朝代：清
体裁：七言绝句

牧童游戏何处去，独放双牛斗角叉。画跋曾经辟画录，录诚差跋更为差。
再题所仿倪瓒狮子林图仍叠前韵
作者：弘历
朝代：清
体裁：七言律诗

倪图一再仿渠渠，并有题词卷内书。翰墨因缘虽慕昔，亭台建置觉过予。游观富固输吴会，山水清原自赫胥。重此拈毫赓旧韵，东坡往事每因如。
再题所仿倪瓒狮子林图仍叠前韵
作者：弘历
朝代：清
体裁：七言律诗

由来水到便成渠，斯语堪诠画与书。园建狮林原慕彼，图藏清閟复题予。幽佳此日传上塞，同异明春證古胥。一再仿之一再咏，自维何事太纷如。
再题抱朴草堂
作者：弘历
朝代：清
体裁：古风

洁治数间屋，匪华以朴胜。曲篱堂后围，横溪阶下映。插架富芸编，汲古颐神性。清暇偶憩坐，窗明几亦净。惜阴意有永，体物心无竞。绮镫方在楹，微觉弗相称。
再题敞晴斋
作者：弘历
朝代：清
体裁：七言律诗

今日快晴实异常，今朝始觉有秋光。风来谷口全含峭，泉出峰腰半带凉。万木清晖入葱茜，三霄空翠落晶阳。讵予独畅游山兴，多稼将登喜若旸。
再题敞晴斋
作者：弘历
朝代：清
体裁：古风

前旬来敞晴，秋新觉晴好。今日来敞晴，秋半晴久了。山斋曾无爱憎情，爱憎殊视因人生。千峰霁烟正詄荡，不能快意翻怦怦。
再题敞晴斋
作者：弘历
朝代：清
体裁：五言律诗

夜雨必朝晴，敞斋真畅情。霁烟幻峰岭，爽籁舞榛荆。庭鹤飞还落，石泉响处明。晚归那须烛，新月正相迎。
再题敞晴齐
作者：弘历
朝代：清
体裁：古风

迩来每作云，虽云而不雨。晚田已穫毕，秋菘方在圃。闻之云护霜，于菘霜实补。况兹驻山庄，亦无碍行旅。云弗云皆可，即景欣晴睹。万嶂朗霁辉，一窗纳尔许。
再题文园狮子林十六景 其一 狮子林
作者：弘历
朝代：清
体裁：七言绝句

今岁吴中狮子林，一三三一了难寻。兹来重忆昨年句，笑我未忘分别心。
再题文园狮子林十六景 其一 狮子林
作者：弘历
朝代：清
体裁：七言绝句

狮林将谓始倪瓒，画卷徒因弆石渠。徐贲帧重述维则，笑他数典太纷如。
再题文园狮子林十六景 其一 狮子林
作者：弘历
朝代：清
体裁：七言绝句

阙吟十六景三年，那可无言便恝然。数典徐倪已纷矣，笑予于此未忘筌。
再题文园狮子林十六景 其七 磴道
作者：弘历
朝代：清
体裁：七言绝句

叠石为山背峙斋，嵚崟曲折巧成阶。设如百级直而上，一写无馀有底佳。
再题文园狮子林十六景 其七 磴道
作者：弘历
朝代：清
体裁：七言绝句

园内塞山率平坦，假山磴道却峥嵘。平为正直假为险，亦可于斯验世情。
再题文园狮子林十六景 其七 磴道
作者：弘历
朝代：清
体裁：七言绝句

高低诘曲石为阶，行饭恒于此散怀。委宛喜他藏妙趣，直弦毕露有何佳。
再题文园狮子林十六景 其三 假山
作者：弘历
朝代：清
体裁：七言绝句

四邻叠翠夥真山，名此因何以假颜。可识有真那无假，庄生齐物破天悭。
再题文园狮子林十六景 其三 假山
作者：弘历
朝代：清
体裁：七言绝句

城中安得有嵚崎，堆石为山学彼为。谩议吾今亦尚假，倪迂当日已如斯。
再题文园狮子林十六景 其三 假山
作者：弘历
朝代：清
体裁：七言绝句

山庄实不少真山，设假肖其瓒贲间。掷笔拘墟还自笑，纷然真假合都删。
再题文园狮子林十六景 其九 清淑斋
作者：弘历
朝代：清
体裁：七言绝句

塞山自古称雄壮，好是山庄淑且清。圣意寄斯天意合，试看西苑早传名。
再题文园狮子林十六景 其九 清淑斋
作者：弘历
朝代：清
体裁：七言绝句

底须邺架侈其富，开卷无非受益多。山馆清舒隔河映，淑身明训久研摩。
再题文园狮子林十六景 其九 清淑斋
作者：弘历
朝代：清
体裁：七言绝句

架学邺侯富缥缃，薰风来处有微凉。清舒清淑相照映，一例披芸消夏长。
再题文园狮子林十六景 其二 虹桥
作者：弘历
朝代：清
体裁：七言绝句

偶额虹桥未费思，幼文画册继方披。小飞虹景分明画，先得同然有若斯。
再题文园狮子林十六景 其二 虹桥
作者：弘历
朝代：清
体裁：七言绝句

枕岸如弓弦未抨，徐因展步俯波清。波中试看影浮动，始信斯桥善副名。
再题文园狮子林十六景 其二 虹桥
作者：弘历
朝代：清
体裁：七言绝句

石桥湖口长虹肖，来往都凭镜影中。设使弗观幼文画，那知合彼小飞虹。
再题文园狮子林十六景 其五 清閟阁
作者：弘历
朝代：清
体裁：七言绝句

不异云林旧阁名，喜其意寓閟而清。拈须得句翻然笑，清亦尘哉閟岂诚。
再题文园狮子林十六景 其五 清閟阁
作者：弘历
朝代：清
体裁：七言绝句

城市终输太古山，雅应两字额檐间。底须书画于中弆，水态峰容稡以閒。
再题文园狮子林十六景 其五 清閟阁
作者：弘历
朝代：清
体裁：七言绝句

指景新传二八名，阁惟清閟不教更。虽然维则非其朔，无碍中郎拟步兵。
再题文园狮子林十六景 其八 占峰亭
作者：弘历
朝代：清
体裁：七言绝句

亭子翼如据峰顶，遥奇近秘占都全。设非拾级延清赏，亭有何知祇漠然。
再题文园狮子林十六景 其八 占峰亭
作者：弘历
朝代：清
体裁：七言绝句

亭底由来祗一峰，萦青缭白四邻供。似兹名实俱收者，欲问仙卿意可从。
再题文园狮子林十六景 其八 占峰亭
作者：弘历
朝代：清
体裁：七言绝句

布景原因数典吴，岋峨峰上一亭孤。坐来欲问徐倪辈，列水文园占得无。
再题文园狮子林十六景 其六 藤架
作者：弘历
朝代：清
体裁：七言绝句

前遭每惜过花时，遇闰尤当吟秃枝。架上却留三两朵，奇哉渴句有如斯。
再题文园狮子林十六景 其六 藤架
作者：弘历
朝代：清
体裁：七言绝句

夹桥曲折支竹木，种以藤萝引蔓繁。莫谓花时率弗遇，芳菲意自架头存。
再题文园狮子林十六景 其六 藤架
作者：弘历
朝代：清
体裁：七言绝句

每来率已谢花时，绿叶徒看架上披。踱步曲桥还自笑，笑何须此种藤为。
再题文园狮子林十六景 其十 小香幢
作者：弘历
朝代：清
体裁：七言绝句

佛阁假山据上层，萧然木榻对篝灯。问他僧寺住旬日，此景可殊曩日曾。
再题文园狮子林十六景 其十 小香幢
作者：弘历
朝代：清
体裁：七言绝句

当年维则称禅窟，懒瓒香幢乃肖之。俗曰五祖传六祖，于斯岂必辨然疑。
再题文园狮子林十六景 其十 小香幢
作者：弘历
朝代：清
体裁：七言绝句

禅窟当年维则修，云林题额改为楼。归吴僧号功臣者，见此香幢曾愧不。
再题文园狮子林十六景 其十一 探真书屋
作者：弘历
朝代：清
体裁：七言绝句

圣贤语无不真者，祗在读书人自寻。于我为何最亲切，始终尧典曰惟钦。
再题文园狮子林十六景 其十一 探真书屋
作者：弘历
朝代：清
体裁：七言绝句

经无奇语维常语，史则劝陈亦戒陈。书屋于斯恒枕葄，所惭曾未契其真。
再题文园狮子林十六景 其十一 探真书屋
作者：弘历
朝代：清
体裁：七言绝句

讵缘奇趣堪寻讨，端以芸编绨几陈。千古欲询读书者，几人诚得探其真。
再题文园狮子林十六景 其十三 画舫
作者：弘历
朝代：清
体裁：七言绝句

引来塞水宛成湖，有水定当置以舻。奚必重儓欧更米，鸣榔泛处画何殊。
再题文园狮子林十六景 其十三 画舫
作者：弘历
朝代：清
体裁：七言绝句

武列分来漾碧漪，乘浮画舫特相宜。设如置却幼文帧，所泛应为玉鉴池。
再题文园狮子林十六景 其十三 画舫
作者：弘历
朝代：清
体裁：七言绝句

舫非画也而称画，岂是安名特好生。看取镜中流动意，何殊六法得神情。
再题文园狮子林十六景 其十二 延景楼
作者：弘历
朝代：清
体裁：七言绝句

南至又看弥月过，阶延曦影上帘纹。光阴驹隙诚堪惜，何暇其间计寸分。
再题文园狮子林十六景 其十二 延景楼
作者：弘历
朝代：清
体裁：七言绝句

昔曾避暑奉思斋，恒以怡情山水佳。延景设云如爱日，斯时祇益怆予怀。
再题文园狮子林十六景 其十二 延景楼
作者：弘历
朝代：清
体裁：七言绝句

苏城御苑及斯三，佛具三身出梵函。三岂是真一不立，祗斯延景亦虚谈。
再题文园狮子林十六景 其十五 横碧轩
作者：弘历
朝代：清
体裁：七言绝句

开窗西向爽来轻，玉李坡陈一带横。落照锤峰相映处，爱山恒识圣人情。
再题文园狮子林十六景 其十五 横碧轩
作者：弘历
朝代：清
体裁：七言绝句

疏眉八字带西横，过雨新螺濯以清。返照入湖翻得趣，翠云栉栉一时明。
再题文园狮子林十六景 其十五 横碧轩
作者：弘历
朝代：清
体裁：七言绝句

近波平接远冈横，一碧欣看两色呈。开著西窗骋望处，洒然心目静而明。
再题文园狮子林十六景 其十六 水门
作者：弘历
朝代：清
体裁：七言绝句

弗通车马祗通舟，亦得门名枕水流。恰似子游心以会，并思言行可符不。
再题文园狮子林十六景 其十六 水门
作者：弘历
朝代：清
体裁：七言绝句

弗闭水门喜镇开，源中一任往和来。渔人迷不复得路，拒客还嗤见小哉。
再题文园狮子林十六景 其十六 水门
作者：弘历
朝代：清
体裁：七言绝句

架木为墙瓮作门，不安门扇任行抡。虽然黠缀成园景，四辟重华此意存。
再题文园狮子林十六景 其十四 云林石室
作者：弘历
朝代：清
体裁：七言绝句

四围峭茜锁嵚岑，偶尔田盘寄远心。缀景虽然为石室，称名原不改云林。
再题文园狮子林十六景 其十四 云林石室
作者：弘历
朝代：清
体裁：七言绝句

室倚石林云吐石，静斯为主动斯宾。天然写出倪家号，何必其间坐个人。
再题文园狮子林十六景 其十四 云林石室
作者：弘历
朝代：清
体裁：七言绝句

林每出云室倚石，石坚云润特相资。循林入室沾衣者，便作仙卿活画披。
再题文园狮子林十六景 其四 纳景堂
作者：弘历
朝代：清
体裁：七言绝句

山色溪声总静便，自来佳景不须延。偶然点笔成七字，阅却光阴又四年。
再题文园狮子林十六景 其四 纳景堂
作者：弘历
朝代：清
体裁：七言绝句

纳景那能驻景迁，齿黄发白故应然。再赓辛丑乙巳句，隔四光阴一纪年。
再题文园狮子林十六景 其四 纳景堂
作者：弘历
朝代：清
体裁：七言绝句

近欣水绕远峰罗，岂必金阊较若何。一著由来取胜者，殊他墙外聒笙歌。
再题文宗阁
作者：弘历
朝代：清
体裁：七言律诗

四库全书钞四部，八年未蒇费功勤。集成拔萃石渠者，颁贮思公天下云。今古英华率全荟，江山秀丽与平分。百川于此朝宗海，是地诚应庋此文。
再题文汇阁
作者：弘历
朝代：清
体裁：七言律诗

万卷图书集成部，颁来高阁贮凌云。会心妙趣生清暇，扑鼻古香领净芸。身体力行愧何有，还淳返朴念常勤。烟花三月扬州地，莫谓无资此汇文。
再题旧玉扛头瓶
作者：弘历
朝代：清
体裁：七言绝句

虽曰饰竿琳与琅，置肩��孰能当。近经细绎辋头错，遂以成吟一再详。
再题早桂
作者：弘历
朝代：清
体裁：七言律诗

天竺分来四季芳，离离枝上缀轻黄。花开为报新秋信，叶密刚承宿露瀼。暮把朝吟难揣称，目谋鼻观足清凉。恰如蟾窟霏金粟，宜先人间一月香。
再题明人西山胜景册 其一 刘珏踞湖山
作者：弘历
朝代：清
体裁：七言绝句

横山又号踞湖山，箕踞太湖殊等閒。吴越久经一家矣，底须要地控其间。
再题明人西山胜景册 其七 文徵明横塘
作者：弘历
朝代：清
体裁：七言绝句

北抵枫桥南齾塘，分流东出利耕桑。衡山自是乐山者，曾向其间筑草堂。
再题明人西山胜景册 其三 沈周新郭
作者：弘历
朝代：清
体裁：七言绝句

齐踬隋颠千百年，新移旧置久茫然。闾阎今日吴阊盛，幸矣比邻闻管弦。
再题明人西山胜景册 其九 陈淳桃花坞
作者：弘历
朝代：清
体裁：七言绝句

陈淳笔写桃花坞，密树远山景倍清。今却城中为闹市，致疑伯虎昔传名。
再题明人西山胜景册 其二 沈周茶磨屿
作者：弘历
朝代：清
体裁：七言绝句

太湖临处上方通，茶磨遥思斗茗风。水厄权舆陆鸿渐，用之于此岂知穷。
再题明人西山胜景册 其五 唐寅行春桥
作者：弘历
朝代：清
体裁：七言绝句

长桥图写自唐寅，柳暗花明蔚眼新。亲切群情子依父，循名差未负行春。
再题明人西山胜景册 其八 文徵明石湖
作者：弘历
朝代：清
体裁：七言绝句

派分震泽洞庭滨，去越入湖此问津。千载后能居此者，幸他犹是范家人。
再题明人西山胜景册 其六 唐寅饶稼桥
作者：弘历
朝代：清
体裁：七言绝句

小桥野艇接溪湖，蓄眼烟波有若无。但使村村饶稼穑，吾民焉有不仁乎。
再题明人西山胜景册 其十 陈淳紫薇村
作者：弘历
朝代：清
体裁：七言绝句

上方塔影太湖涵，一带湖山最可探。谩道紫薇村莫觅，依稀应在治平南。
再题明人西山胜景册 其四 唐寅越来溪
作者：弘历
朝代：清
体裁：七言绝句

胥门五里路非遥，一道清流几架桥。似是吴人犹恨越，洗来溪水未曾消。
再题春雨轩
作者：弘历
朝代：清
体裁：古风

花朝咏春雨，已是幸鲜遇。暮春启跸初，又复逢嘉�。行途及谒陵，诸事全弗误。往还观好麦，大田种以具。是宜幸宽心，而何怦每屡。诚缘望捷音，悬企生烦虑。御苑抚韶光，兴懒吟佳句。庶几凯报来，徘徊数南顾。
再题普佑寺壁·其一
作者：弘历
朝代：清
体裁：五言律诗

往返才旬日，春光尽不同。榆将参柳绿，杏已先桃红。禅室村墟外，前题指顾中。苍松无改度，落落韵东风。
再题普佑寺壁·其二
作者：弘历
朝代：清
体裁：五言律诗

源上消春雪，门前涨碧川。恰如来并辔，底用渡方船。背指清凉界，面参松石禅。羹墙钦触目，俯仰忆尧年。
再题曲陆店
作者：弘历
朝代：清
体裁：古风

不解感思道，不求殊渊明。命取县志览，八景堪笑生。渔洋号博雅，亦未详其名。因思河九曲，其尾在齐坰。是地马颊北，徒骇于南横。中间得平陆，合以曲陆称。既古允相副，循责不费争。五字为纪实，沃壤观新耕。
再题有真意轩
作者：弘历
朝代：清
体裁：五言律诗

谁则无真意，知真复是谁。春风秋月世，过去未来时。莫道景常改，请看山弗移。疏轩付不语，小坐恰相宜。
再题朱载堉乐律全书
作者：弘历
朝代：清
体裁：古风

琴谱蹖知古乐非，全书更与辨渊微。欲求广博失精覈，圣制由来总范围。谱书工尺漏宫商，数典徒令意渺茫。祇备一家言或可，束之高阁正相当。小令由来格已卑，烝民那得强填词。一端已足该全部，不可与言乐可知。
再题李公麟五马图
作者：弘历
朝代：清
体裁：古风

龙眠手写五马图，一一骥院之英骏。来自于阗或董毡，事拟天马登歌韵。即今哈萨及布鲁，岁市为常无论万。爱乌䍐更远于彼，马高七尺有八寸。五马之高不足称，于思牵来敬以进。育之天闲聊备数，未如上驷调习顺。然今老矣逾古稀，那似昔年磬控迅。展图自愧且自怜，石火光阴速诚信。
再题李公麟吴中三贤图 其一 范蠡
作者：弘历
朝代：清
体裁：七言绝句

避祸先几泛五湖，高于文种信诚乎。虽然既识身世累，治产逐时又底须。
再题李公麟吴中三贤图 其三 陆龟蒙
作者：弘历
朝代：清
体裁：七言绝句

放浪江湖任所之，笔床钓具自相随。虽多倡和称袭美，吾谓斯人远胜皮。
再题李公麟吴中三贤图 其二 张翰
作者：弘历
朝代：清
体裁：七言绝句

任达江东号步兵，平生出处皎然清。而今欲问思莼者，果否能逃身后名。
再题李公麟蜀川图二绝句·其一
作者：弘历
朝代：清
体裁：七言绝句

胜槩蜀川阅始终，香光鉴定匪南宫。奚嫌一再摛吟笔，意与图中景不穷。
再题李公麟蜀川图二绝句·其二
作者：弘历
朝代：清
体裁：七言绝句

贉题几百岁之书，笺粉墨云合画如。八一道人定谁氏，奇珍同我玩三馀。
再题李公麟醉僧图
作者：弘历
朝代：清
体裁：七言绝句

白衣送酒似渊明，不著送为公与卿。已足高传醉僧趣，书诗那系老泉名。
再题李公麟醉僧图
作者：弘历
朝代：清
体裁：七言绝句

身似枯藤心似灰，醉中把笔笑颜咍。公麟津逮僧繇法，貌出公孙看舞回。
再题李唐江山小景叠旧作韵
作者：弘历
朝代：清
体裁：古风

思训光乎前，睎古振乎后。小景纪缘起，香光细评剖。节取兹重叙，未能戒绮口。抑以便览观，用备遗忘候。宣和旧博士，南渡随奔走。八十仍故官，画史无双手。真迹中合作，把玩消卯酉。去情已得神，课无复责有。竖峰既峥嵘，漩流更洄纠。风生虎咆唬，云从龙蚴蟉。六鳌背上山，非他气以负。渲刷镇如新，神呵霉不受。归韩诚得所，子胡溺色酒。质金不能赎，乃告香光叟。摒挡画禅室，剑合延津吼。太尉党家风，宜乎不复取。行穰答韩情，江山归董守。武林务材家，谁复论存否。挹斋薰莸殊，何致袒其右。言不可不慎，思翁未思久。史馆问鼎时，博古珍瑶玖。讵知市江宁，重价程空扣。争名真必丧，趋利心斯蔀。披图鉴戒存，宁曰遣兴偶。论世论其人，实无足尚友。贉尾或脱落，何以传不朽。檃括书图中，藉以永厥寿。
再题李唐滕王阁图
作者：弘历
朝代：清
体裁：七言律诗

巀嶭凌空耸碧峋，滕王之阁大江滨。高朋满座盍千里，胜友如云宴十旬。得句不须曹吏报，引觞宁藉酒官巡。系船桥上策骢者，拟是促来作序人。
再题李唐长夏江寺卷
作者：弘历
朝代：清
体裁：五言律诗

将谓无双品，谁知乃有三。彝尊跋久佚，成德字空探。后获璧堪合，五言城讵惭。词臣教考證，求是夙心谙。
再题李成茂林远岫图叠旧作韵
作者：弘历
朝代：清
体裁：七言绝句

元气淋漓万木枝，荆关而外自成师。奁屏合付闺中秀，砚匣琉璃冥写时。
再题杜琼狮林图叠前韵
作者：弘历
朝代：清
体裁：七言律诗

倪家粉本杜家摹，御苑狮林木石图。得一函三了可悟，由今视昔定何殊。坐清閟阁缅隐迹，建小香幢供佛趺。卷已编书幅悬室，忆杭高致或同苏。
再题杨维桢铁笛图
作者：弘历
朝代：清
体裁：七言绝句

船头铁笛梅花弄，足寄棱棱傲世情。不识大明鼓吹曲，可曾用此以和声。
再题枕碧楼
作者：弘历
朝代：清
体裁：七言绝句

山楼虽小有迎逢，拾级居然枕万峰。遮莫霜林红染遍，蔚窗松色尚重重。
再题林逋诗帖卷四叠前韵
作者：弘历
朝代：清
体裁：古风

不到西湖十五载，物景民情在心曲。重来情景未殊前，祗觉鬓霜异前绿。乘閒试步孤山阴，一泓碧水浸群玉。其间知有处士坟，无神道碑已绝俗。依然梅树护墓门，千秋地下安漆烛。乐饥乐道趣有馀，廿年城市不及足。向题三诗和苏韵，真迹不厌韩画肉。继得二札仍叠吟，更识沈作先我录。携来卷册相印證，朗诵那藉招隐曲。徘徊半晌命归舆，扫尘迹动清风竹。竹风拂径菜花黄，虽弗柴桑亦疑菊。
再题柳墅行宫八景 其一 柳径
作者：弘历
朝代：清
体裁：五言律诗

柳墅径非捷，仍当以柳名。澹台不由可，张绪若为情。异麦能春奈，同杨入夏清。称三如具数，惟是愧渊明。
再题柳墅行宫八景 其七 海棠厅
作者：弘历
朝代：清
体裁：五言律诗

厅最斯园古，由来称海棠。厎须究厥始，况亦过其芳。绿意不妨茂，红情祇合忘。笑他痴滞者，却乃恨无香。
再题柳墅行宫八景 其三 曲池
作者：弘历
朝代：清
体裁：五言律诗

是地富于水，引来可作池。虽云缀景凿，却厌费财为。何必鸢鱼趣，正愁禾麦时。城南尚存潦，疏泄又廑思。
再题柳墅行宫八景 其二 石屏
作者：弘历
朝代：清
体裁：五言律诗

尖者峭如笋，圆兮矗若拳。纵横胥得势，磊落自成坚。画弗丹青藉，防疑隐跃然。设通蔽之义，切莫阻其贤。
再题柳墅行宫八景 其五 偕乐堂
作者：弘历
朝代：清
体裁：五言律诗

今府昔原州，闾阎信富稠。行宫建已久，驻跸咏恒酬。却是每望雨，又当虞失麰。顾名曰偕乐，返已独含羞。
再题柳墅行宫八景 其八 校签室
作者：弘历
朝代：清
体裁：五言律诗

小憩片时閒，书斋绿柳间。甫他四库就，仍此两言颜。惩奖事难罢，支离率与删。若论亲切句，惟在念民艰。
再题柳墅行宫八景 其六 播醇斋
作者：弘历
朝代：清
体裁：五言律诗

一庭无百步，各号有殊名。古柳带春色，今人望雨情。虽循士民祝，厌听管弦声。仰视播醇额，惟增抱愧怦。
再题柳墅行宫八景 其四 横桥
作者：弘历
朝代：清
体裁：五言律诗

池以方圆度，溪增曲折情。桥诚备溪用，溪必藉桥横。悟得相资理，置他胜险评。胎仙粟养熟，其上亦行行。
再题栴檀林八咏 其一 风
作者：弘历
朝代：清
体裁：七言绝句

林号栴檀非梵宫，每来书屋坐秋风。清机发处闻天籁，仿佛东川寄莹公。
再题栴檀林八咏 其七 鹿
作者：弘历
朝代：清
体裁：七言绝句

庭前濯濯复呦呦，听法无殊鹁鸽俦。此匪搆山是真境，伊尼何不可来游。
再题栴檀林八咏 其三 月
作者：弘历
朝代：清
体裁：七言绝句

一灯朗朗户前悬，万古光明玉塞天。圆亦非盈半非缺，法王面相印如然。
再题栴檀林八咏 其二 云
作者：弘历
朝代：清
体裁：七言绝句

山云来去本无心，我亦无心岩谷寻。小坐却仍命舆返，祇饶岚气湿衣襟。
再题栴檀林八咏 其五 枫
作者：弘历
朝代：清
体裁：七言绝句

万绿丛间几点红，高枝低叶总难同。若论枫可通人性，应在如来化度中。
再题栴檀林八咏 其八 蛩
作者：弘历
朝代：清
体裁：七言绝句

鼓胁弗殊弹舌响，金仙高座应真陪。个中了具无生义，声赋欧阳却小哉。
再题栴檀林八咏 其六 花
作者：弘历
朝代：清
体裁：七言绝句

然否维摩居士居，天花苒苒落空虚。声求色见都成舛，著不著间可听渠。
再题栴檀林八咏 其四 松
作者：弘历
朝代：清
体裁：七言绝句

秦家羞与大夫俦，世外烟霞本色留。欲问童童赤松子，应真队里可曾游。
再题桃花寺八景 其一 涌晴雪
作者：弘历
朝代：清
体裁：七言绝句

乳窦涓涓喷玉岑，晴空六出溅瑶林。何当著个山亭小，便可名之曰洗心。
再题桃花寺八景 其七 点笔石
作者：弘历
朝代：清
体裁：七言绝句

散步探奇倚碧椒，地灵搆思亦因超。得诗便可挥毫泐，绝胜丹枫与绿蕉。
再题桃花寺八景 其三 吟清籁
作者：弘历
朝代：清
体裁：七言绝句

不计春秋翠郁蒸，每来爱听籁声澄。如今拟问陶弘景，似此高楼值几层。
再题桃花寺八景 其二 小九叠
作者：弘历
朝代：清
体裁：七言绝句

似妒山腰称趵突，却从林顶落飞泉。高高下下虽殊状，九地灵机接九天。
再题桃花寺八景 其五 云外赏
作者：弘历
朝代：清
体裁：七言绝句

度索蓬莱弟与兄，庭前几树正芳荣。便称云外延清赏，也合呼之是赤城。
再题桃花寺八景 其八 绣云壁
作者：弘历
朝代：清
体裁：七言绝句

亦有浓青亦浅朱，春云为段簇花铺。杜陵诗合临秋看，试道当前更底殊。
再题桃花寺八景 其六 涤襟泉
作者：弘历
朝代：清
体裁：七言绝句

轮广山池才几尺，渟泓古鉴自千秋。襟怀芥蒂谁能免，常藉涤烦一日留。
再题桃花寺八景 其四 坐霄汉
作者：弘历
朝代：清
体裁：七言绝句

地迥由来俯见卑，开襟万景揽无遗。寸衷常有居高惕，那觉安心坐在兹。
再题桃花戏作
作者：弘历
朝代：清
体裁：七言绝句

饶称古德漫云仙，寄语秾阴莫放颠。三锡东皇绯换紫，荣华都是谢因缘。
再题横云馆二绝句·其一
作者：弘历
朝代：清
体裁：七言绝句

团圞镜样抱云廊，中有三间白玉堂。内外虚明浑似月，不须脩树著吴刚。
再题横云馆二绝句·其二
作者：弘历
朝代：清
体裁：七言绝句

春风今日值晴明，俯揽春郊未试耕。傍晚英英南岭蔚，地灵映带不孤名。
再题殊像寺
作者：弘历
朝代：清
体裁：七言律诗

夷嵏此地开绀园，屏息一礼两足尊。文殊师利无定相，优娄比丘多躗言。翠柏风舞鸾凤盖，玉峰寒入云霞轩。不须拙速催成句，少憩吾将意与存。
再题汉玉娃娃
作者：弘历
朝代：清
体裁：七言绝句

两汉阅千年以上，双娃依旧戏婴模。万民赤子置诸掌，在彼宁云在此乎。
再题汪承霈画二幅 其一 古柏
作者：弘历
朝代：清
体裁：七言绝句

别裁巧不涉纤新，题句七旬忽八旬。漫向个中较六法，可知柏本寿为身。
再题汪承霈画二幅 其二 山水
作者：弘历
朝代：清
体裁：七言绝句

书中画复画中书，丘壑翻为寿字如。试问千秋艺林者，独开生面孰同诸。
再题沈周支硎遇友卷
作者：弘历
朝代：清
体裁：五言律诗

肖浙溪亭里，写吴山卷存。偶然一展看，复尔有题言。引虑多微哂，寄心静匪烦。六巡别南国，却每忆黎元。
再题沈周桐阴玩鹤图
作者：弘历
朝代：清
体裁：七言绝句

绿栉桐云爽籁披，厜㕒筇杖立移时。恰如处士孤山北，放去还应自款之。
再题泉林行宫八景 其一 近圣居
作者：弘历
朝代：清
体裁：七言绝句

高斋朴斲适居安，映带清流多激湍。拈笔还思去藻句，新题近圣额檐端。
再题泉林行宫八景 其七 古荫堂
作者：弘历
朝代：清
体裁：七言绝句

古树曾经荫古人，今人对树树如新。由来树不知今古，知者诚为未出尘。
再题泉林行宫八景 其三 镜澜榭
作者：弘历
朝代：清
体裁：七言绝句

石发经冬碧转深，每来曲榭必凭临。开奁设以菱花拟，定是秦台照胆金。
再题泉林行宫八景 其二 在川处
作者：弘历
朝代：清
体裁：七言绝句

石罅淙淙清且涟，如斯不舍向长川。名依夫子垂终古，理注鲁论在目前。
再题泉林行宫八景 其五 九曲彴
作者：弘历
朝代：清
体裁：七言绝句

溶溶春水漾兰苕，碧柱朱栏窣柳条。合是武夷最深处，便当屧步蹑虹桥。
再题泉林行宫八景 其八 红雨亭
作者：弘历
朝代：清
体裁：七言绝句

一亭文杏四邻围，寒勒花枝未染绯。却忆去年临上巳，垂帘红织雨霏霏。
再题泉林行宫八景 其六 柳烟坡
作者：弘历
朝代：清
体裁：七言绝句

新稊欲放晓寒轻，低泮朝烟一缕横。今岁春来节令早，已怜举眼盼清明。
再题泉林行宫八景 其四 横云馆
作者：弘历
朝代：清
体裁：七言绝句

曲抱回廊镜样圆，三间虚榭耸中天。有时一片云生彩，恰似广寒霄汉悬。
再题泉香亭
作者：弘历
朝代：清
体裁：七言律诗

历辰达已雨优渥，适自前宫理事回。密洒横排丝掠玉，益源增委瀑喧雷。溪亭憩并心尘洗，冰牖观惟眼界开。试想巡方龙井上，南天润景底殊哉。
再题泉香亭
作者：弘历
朝代：清
体裁：古风

雪泉昨日听，晴泉今日对。泉流本自一，晴雪乃殊态。原在人心中，喜则觉可爱。沦涟映日辉，晶帘隔壁挂。个里有真香，不得以鼻会。
再题泠然阁
作者：弘历
朝代：清
体裁：七言绝句

碧琳丛里有居悬，振以微风胜管弦。正是千林过雨后，为声为色总泠然。
再题清可轩
作者：弘历
朝代：清
体裁：古风

倚壁构轩楹，壁乃在堂庑。望山恒于外，而斯在里许。洼棱绘变态，浓淡无定所。初祖应驻锡，五丁漫运斧。日月所不照，云霞难为补。奇草四时芳，今信非虚语。
再题清可轩
作者：弘历
朝代：清
体裁：七言绝句

藉谁谢赋与刘铭，可读儒书可阅经。如如大士钵中物，一室芙蓉浩劫青。
再题清晖阁四景 其一 松云楼
作者：弘历
朝代：清
体裁：七言绝句

仰首松云真绿云，四时不改翠氤氲。虽然趣异陶宏景，偶暇来登也觉欣。
再题清晖阁四景 其一 松云楼
作者：弘历
朝代：清
体裁：七言绝句

墙外松乔墙里稚，绿云映带总凄凄。一间楼据假山隩，合作窗前小景题。
再题清晖阁四景 其一 松云楼
作者：弘历
朝代：清
体裁：七言绝句

旧松补阙种新松，也自虬枝佳荫封。试向十年前较量，绿云虽有却输浓。
再题清晖阁四景 其一 松云楼
作者：弘历
朝代：清
体裁：七言绝句

老树新楼一合相，间间每得见西山。却欣云捲松青蔚，即景拈毫那可删。
再题清晖阁四景 其一 松云楼
作者：弘历
朝代：清
体裁：七言绝句

阁前小景画横披，咫尺寝堂朴且宜。终岁不过登一再，笑予构筑属痴为。
再题清晖阁四景 其一 松云楼
作者：弘历
朝代：清
体裁：七言绝句

阁前隙地堆奇石，恍是横图一卷披。却觉胜于四家者，松云朝暮罨楼时。
再题清晖阁四景 其三 涵德书屋
作者：弘历
朝代：清
体裁：七言绝句

下德弗失上德不，足识其间德有无。柱史斯言谁领要，当于涵字觅津途。
再题清晖阁四景 其三 涵德书屋
作者：弘历
朝代：清
体裁：七言绝句

书斋迥据假山岚，窗置玻瓈远景探。不尽其中趣生悟，德诚美矣要当涵。
再题清晖阁四景 其三 涵德书屋
作者：弘历
朝代：清
体裁：七言绝句

仁义定名德虚位，圣经则曰在明明。优游涵养速成戒，亦贵尊闻勉力行。
再题清晖阁四景 其三 涵德书屋
作者：弘历
朝代：清
体裁：七言绝句

盆卉庭松寒暖别，一般应候畅訚訚。试看万物涵春德，敢不孜孜励体仁。
再题清晖阁四景 其三 涵德书屋
作者：弘历
朝代：清
体裁：七言绝句

进德之方譬若何，源泉有若蓄盈科。设如欲速与中止，达海无期愧益多。
再题清晖阁四景 其三 涵德书屋
作者：弘历
朝代：清
体裁：七言绝句

进德由来要涵养，虽然德亦有多端。于施应勉俭应酌，损益羲爻宜并观。
再题清晖阁四景 其二 露香斋
作者：弘历
朝代：清
体裁：七言绝句

夜气朝曦润有痕，文沈武布漫须论。若云春露兴予念，嘉树终惭传独存。
再题清晖阁四景 其二 露香斋
作者：弘历
朝代：清
体裁：七言绝句

花花草草滟曦光，何所香非露所香。嗅复了知鼻根净，六如如一概金刚。
再题清晖阁四景 其二 露香斋
作者：弘历
朝代：清
体裁：七言绝句

花间叶际弄珠明，霏细香因风送轻。若论当春蓦生感，撰辰将亦发行旌。
再题清晖阁四景 其二 露香斋
作者：弘历
朝代：清
体裁：七言绝句

过雨晴明露气瀼，收来不用结丝囊。竹炉瓷碗原清袐，煮茗偏欣分外香。
再题清晖阁四景 其二 露香斋
作者：弘历
朝代：清
体裁：七言绝句

金掌宁须学汉皇，蒸为沆瀣藉阳光。春芳秋艳时全未，便有瀼瀼谁识香。
再题清晖阁四景 其二 露香斋
作者：弘历
朝代：清
体裁：七言绝句

露虽一滴上通天，泽物生香岂不然。设使下惟譬董子，著书姑舍是惭旃。
再题清晖阁四景 其四 茹古堂
作者：弘历
朝代：清
体裁：七言绝句

假山之上有书堂，芸简常霏四座香。茹古岂缘誇博雅，由来治乱此中详。
再题清晖阁四景 其四 茹古堂
作者：弘历
朝代：清
体裁：七言绝句

史策经编书案披，今人茹古古宁知。虽然斯讵资渊博，景仰高山在力为。
再题清晖阁四景 其四 茹古堂
作者：弘历
朝代：清
体裁：七言绝句

堂颜茹古意如何，亦欲通今理不讹。设使循名事拘泥，井田封建误人多。
再题清晖阁四景 其四 茹古堂
作者：弘历
朝代：清
体裁：七言绝句

天人策语示要义，行所知先尊所闻。绩学若非求切已，便称茹古亦徒云。
再题清晖阁四景 其四 茹古堂
作者：弘历
朝代：清
体裁：七言绝句

茹古非关希博雅，古来治乱在遗编。春秋冬夏于焉对，月露风云总合捐。
再题清晖阁四景 其四 茹古堂
作者：弘历
朝代：清
体裁：七言绝句

茹柔岂是仲山甫，汲古略同韩退之。设使不于言行勉，虚车诮亦合深思。
再题澄海楼壁
作者：弘历
朝代：清
体裁：古风

我有一勺水，泻为东沧溟。无今亦无古，不减亦不盈。腊雪难为白，秋旻差共青。百川归茹纳，习坎惟心亨。却笑祖龙痴，鞭石求蓬瀛。谁能忘天倪，与汝共濯清。
再题澄霁楼
作者：弘历
朝代：清
体裁：五言律诗

层楼额澄霁，澄霁最宜秋。宇澈九霄净，云无一片留。树摽枝带间，草结穗将稠。骋目山田望，幸哉晅暴收。
再题灵岩寺八景 其一 巢鹤岩
作者：弘历
朝代：清
体裁：七言绝句

瑞迹原因法定开，胎仙那识去兮来。层岩或见翼翼者，莫认当年丁令回。
再题灵岩寺八景 其一 巢鹤岩
作者：弘历
朝代：清
体裁：七言绝句

羽客本来瑶岛种，何因瑞相兆开山。应缘命命同飞去，安养道场听法还。
再题灵岩寺八景 其七 雨花岩
作者：弘历
朝代：清
体裁：七言绝句

弗随冬谢逐春芳，满意清凉满鼻香。更不分疏著与否，较于天女散犹强。
再题灵岩寺八景 其七 雨花岩
作者：弘历
朝代：清
体裁：七言绝句

维摩室里文殊问，那是如来不二门。付与层岩雨花者，更无人说默无言。
再题灵岩寺八景 其三 卓锡泉
作者：弘历
朝代：清
体裁：七言绝句

泉如为所锡为能，有卓应非最上乘。藉问阿谁留此迹，依稀云是佛图澄。
再题灵岩寺八景 其三 卓锡泉
作者：弘历
朝代：清
体裁：七言绝句

都大缁流也好奇，锡传乳窦注山陂。玉泉第一惠泉二，问尔神僧卓者谁。
再题灵岩寺八景 其二 甘露亭
作者：弘历
朝代：清
体裁：七言绝句

一例回回山下泉，名称甘露岂徒然。法王解灌群生顶，会否原来在汝边。
再题灵岩寺八景 其二 甘露亭
作者：弘历
朝代：清
体裁：七言绝句

甘露泉头甘露亭，瀹泉洗钵茁莲青。无端津逮阇黎口，说法犹当字字馨。
再题灵岩寺八景 其五 铁袈裟
作者：弘历
朝代：清
体裁：七言绝句

铁铸袈裟图久住，谁能著得自元超。蒲牢设拟鲸鱼发，也似钟声披七条。
再题灵岩寺八景 其五 铁袈裟
作者：弘历
朝代：清
体裁：七言绝句

铸钟弗就袈裟就，孰是幻兮孰是常。或曰石坚如铁耳，难持一切问荣将。
再题灵岩寺八景 其八 爱山楼
作者：弘历
朝代：清
体裁：七言绝句

洁治行宫备豫巡，高楼纳得好山皴。设云仁者有同乐，便拟当春泽物均。
再题灵岩寺八景 其八 爱山楼
作者：弘历
朝代：清
体裁：七言绝句

高低七景围山寺，独喜书楼在小园。更不安名徵故事，包涵无尽意中存。
再题灵岩寺八景 其六 白云洞
作者：弘历
朝代：清
体裁：七言绝句

天半嵌岩名白云，晴空无雨亦氤氲。前春忆得探奇到，路自英英蔚处分。
再题灵岩寺八景 其六 白云洞
作者：弘历
朝代：清
体裁：七言绝句

昔年回跸忆登峰，疑见仙人驭鹿踪。春晓尚寒且无暇，白云洞口任他封。
再题灵岩寺八景 其四 摩顶松
作者：弘历
朝代：清
体裁：七言绝句

法师西域返关中，弘福译经阐梵风。何涉殿旁摩顶树，真成野语述齐东。
再题灵岩寺八景 其四 摩顶松
作者：弘历
朝代：清
体裁：七言绝句

长安辞阙求西竺，摩顶松何在鲁东。迁固犹然有蹖驳，稗官奚怪语多空。
再题灵岩寺八景二疏城咏古并论其事·其一
作者：弘历
朝代：清
体裁：七言绝句

二疏当日傅东宫，移病归乡名行崇。论语才通斯告退，得无师业未全终。
再题烟雨楼
作者：弘历
朝代：清
体裁：七言律诗

未年丑岁两经行，烟雨都逢副盛名。却讶今番出新样，自过江后总开晴。柳丝窣地折腰舞，梅朵烘春笑口迎。更上高楼聊极目，水村近远望分明。
再题牟益捣衣图用高士奇旧题韵·其一
作者：弘历
朝代：清
体裁：七言绝句

溶溶凉露湿庭阿，双杆悲声散绮罗。暖殿忽思同展玩，顿教沾渍泪痕多。
再题牟益捣衣图用高士奇旧题韵·其三
作者：弘历
朝代：清
体裁：七言绝句

沼宫霭霭女桑低，盆手曾三玉腕提。盛典即今成往迹，空怜蚕月冷椒闺。
再题牟益捣衣图用高士奇旧题韵·其二
作者：弘历
朝代：清
体裁：七言绝句

独旦凄其赋锦衾，横图触景痛难禁。江村题句真清绝，急节曾悲树下砧。
再题牟益茅舍閒吟图用旧作韵
作者：弘历
朝代：清
体裁：七言律诗

复得烹茶刘氏图，重看此卷格非殊。閒吟乃识匪徒白，豪酌方知特写卢。赤脚长须无闷矣，败垆破屋足娱乎。因思事属可传者，必有偶焉定不孤。
再题牟益�衣图仍用谢惠连韵
作者：弘历
朝代：清
体裁：古风

鸿龙运玉斗，纪序相嬗催。新烟引绿榆，兔目吐高槐。迩日频望雨，愁卜桑鸠啼。孰谓断魂节，忆昔别椒闺。东巡礼岱宗，凤翣聊相携。大故遭登舟，银汉不可阶。兹辰值忌辰，戚戚余怀悲。遣绪展斯图，图间有旧题。传神擅老牟，宛似秋气归。佳人闹扫妆，相聚�寒衣。即今重织维，亲蚕馆复开。何当盆手三，怆念前人非。
再题狮子林十六咏 其一 狮子林
作者：弘历
朝代：清
体裁：七言绝句

狮林数典自倪迂，一再肖之景不殊。明岁金阊问真者，是同是异荅能乎。
再题狮子林十六咏 其七 磴道
作者：弘历
朝代：清
体裁：七言绝句

真石堆来做假山，便看磴道耸其间。南华齐物论如读，名实祇应一例删。
再题狮子林十六咏 其三 假山
作者：弘历
朝代：清
体裁：七言绝句

吴下假山曰倪砌，此间真石仿倪堆。假真真假诚何定，炙毂笑他难辩哉。
再题狮子林十六咏 其九 清淑斋
作者：弘历
朝代：清
体裁：七言绝句

小坡寻尺筑三楹，扶架新松绿荫成。鸟过能言音尚淑，花常解舞态犹清。
再题狮子林十六咏 其二 虹桥
作者：弘历
朝代：清
体裁：七言绝句

卧波上者形如半，印水观来体忽圆。名曰虹桥真副实，试看雨后影拖天。
再题狮子林十六咏 其五 清閟阁
作者：弘历
朝代：清
体裁：七言绝句

何曾清閟收奇品，雅似江南绝点埃。一石一松胥入画，可知粉本所由来。
再题狮子林十六咏 其八 占峰亭
作者：弘历
朝代：清
体裁：七言绝句

玉笋尖头飘一笠，遂疑亭有占峰形。应思展步寻佳处，原是高峰占此亭。
再题狮子林十六咏 其六 藤架
作者：弘历
朝代：清
体裁：七言绝句

石桥曲折俯波明，岁久藤枝布架盈。已过花时绿阴蔚，宁须重忆紫云棚。
再题狮子林十六咏 其十 小香幢
作者：弘历
朝代：清
体裁：七言绝句

一间小阁供金仙，竖石为幢静不妍。设以普贤功德论，个中饶是净因缘。
再题狮子林十六咏 其十一 探真书屋
作者：弘历
朝代：清
体裁：七言绝句

底须□帐设皋比，偶坐常欣芸简披。学者都知探真也，践斯言却鲜逢之。
再题狮子林十六咏 其十三 画舫
作者：弘历
朝代：清
体裁：七言绝句

出入常看由水门，鸣榔轧轧浪花翻。漫称济胜如披画，所喜随流可认源。
再题狮子林十六咏 其十二 延景楼
作者：弘历
朝代：清
体裁：七言绝句

纸窗绳榻小盘桓，弹指春秋三岁看。欲问虚楼纳景者，背人延得几多般。
再题狮子林十六咏 其十五 横碧轩
作者：弘历
朝代：清
体裁：七言绝句

一溪阶下带横如，匪欲垂之碧有馀。今日凭轩恰清暇，拈毫得句壁间书。
再题狮子林十六咏 其十六 水门
作者：弘历
朝代：清
体裁：七言绝句

跨波月样辟为门，一掉因之与探源。指日山庄问津处，文园重与细评论。
再题狮子林十六咏 其十四 云林石室
作者：弘历
朝代：清
体裁：七言绝句

容容润欲逼嶙嶙，粉本倪家貌得真。可识云林原未古，俨如石室接其人。
再题狮子林十六咏 其四 纳景堂
作者：弘历
朝代：清
体裁：七言绝句

春风秋月应依旧，白发苍颜略觉殊。似是虚堂有相谓，纳来景已两年孤。
再题狮子林十六景 其一 狮子林
作者：弘历
朝代：清
体裁：七言律诗

上元前颇有馀閒，况后园中咫尺间。未可泛舟沿冻浦，已欣入画对春山。盆梅几朵吐芳意，檐雀一声叩静关。雅是云林习禅处，却予缱念在民艰。
再题狮子林十六景 其七 磴道
作者：弘历
朝代：清
体裁：六言诗

假山颇致崔巍，几梯磴道盘回。弗劳步履陟顶，骋怀游目能哉。
再题狮子林十六景 其三 假山
作者：弘历
朝代：清
体裁：古风

吴中狮子林，结搆云倪者。即今肖御园，岂异粉本把。又思石渠藏，颇多斯翁写。展观皆似真，何独此云假。历历况可步，谓胜一筹也。然而久暂间，其理悟者寡。
再题狮子林十六景 其九 清淑斋
作者：弘历
朝代：清
体裁：五言律诗

斋不设窗牖，旷观惬倚凭。齐檐叠石诡，入座俯冰澄。图史自娱暇，松篁可作朋。略言弗称者，应节缀华镫。
再题狮子林十六景 其二 虹桥
作者：弘历
朝代：清
体裁：五言绝句

饮虹跨两岸，冰渚步堪通。因之生别解，半实半犹空。
再题狮子林十六景 其五 清閟阁
作者：弘历
朝代：清
体裁：五言律诗

画屏围石嶂，奁镜俯冰池。弗诩饶佳致，所欣契静思。和风轻幕拂，旭日朝窗移。清閟真清閟，春光未冶时。
再题狮子林十六景 其八 占峰亭
作者：弘历
朝代：清
体裁：古风

峰顶构亭号占峰，不知亭亦被峰占。譬之持竿以钓鱼，却成鱼钓率可验。贪夫徇财，烈士徇名。此善于彼，仍属有营。达哉东坡之言曰，未能学不死，且自学无生。
再题狮子林十六景 其六 藤架
作者：弘历
朝代：清
体裁：七言绝句

石桥上置藤萝架，不必施松引蔓通。谩诮忽收紫步障，几多花意在其中。
再题狮子林十六景 其十 小香幢
作者：弘历
朝代：清
体裁：七言绝句

芙蓉擎出小楼孤，调御当中坐丈夫。供养香幢实馀事，若论佛法本来无。
再题狮子林十六景 其十一 探真书屋
作者：弘历
朝代：清
体裁：五言律诗

楼廊曼转处，书屋得清幽。长物心期屏，古香鼻观谋。三馀信可乐，四库近方搜。咨尔穷经者，应于真际求。
再题狮子林十六景 其十三 画舫
作者：弘历
朝代：清
体裁：七言绝句

凿沼因之画舫为，却看无用系冰池。镃基虽有待时要，孟氏深言率可思。
再题狮子林十六景 其十二 延景楼
作者：弘历
朝代：清
体裁：六言诗

四时之景无尽，延来及节为嘉。最喜韶年春孟，况对冰天月华。梅香细细玉晕，柳色旋旋金加。何必苏台忆古，倪黄本是一家。
再题狮子林十六景 其十五 横碧轩
作者：弘历
朝代：清
体裁：五言绝句

水碧冰亦碧，一例轩前横。虚实象中孚，会理因循名。
再题狮子林十六景 其十六 水门
作者：弘历
朝代：清
体裁：七言绝句

跨波门径上骑墙，历历人行来往航。设使桃源拟洞口，不教迷路误渔郎。
再题狮子林十六景 其十四 云林石室
作者：弘历
朝代：清
体裁：古风

盘山精舍名，置此实相称。刻削荦峃间，一线通云径。幽宅才三楹，纳景乃无罄。虽乏肤寸功，亦有气求应。设诚为甘霖，于耜恰春令。
再题狮子林十六景 其四 纳景堂
作者：弘历
朝代：清
体裁：七言绝句

一时偶涉惟偷暇，七字成吟又隔年。似此匆忙问景者，安能高逸学迂仙。
再题狮子林十六景叠旧韵 其一 狮子林
作者：弘历
朝代：清
体裁：七言律诗

狮林图蹪创云林，一卷精神直注今。却以墨绳为肖筑，宛如粉本此重临。烟容水态万古调，楚尾吴头千里心。瞻就尔时民意切，不忘方寸托清吟。
再题狮子林十六景叠旧韵 其七 磴道
作者：弘历
朝代：清
体裁：六言诗

突起那论径庭，羊肠盘上峰嵤。岂惜略劳步履，端知大惬性灵。
再题狮子林十六景叠旧韵 其三 假山
作者：弘历
朝代：清
体裁：七言绝句

白业当年参所能，至今树若语迦陵。兴来欲问倪高士，吐出几多丘壑曾。
再题狮子林十六景叠旧韵 其九 清淑斋
作者：弘历
朝代：清
体裁：五言律诗

前砌带溪水，后檐屏石林。却华意犹惬，既静望偏深。春稚芜茵浅，风过竹籁沈。平心迎淑气，触目适清襟。
再题狮子林十六景叠旧韵 其二 虹桥
作者：弘历
朝代：清
体裁：五言绝句

跨水饮垂虹，浮空路可通。祗疑缥渺处，吹断虑罡风。
再题狮子林十六景叠旧韵 其五 清閟阁
作者：弘历
朝代：清
体裁：古风

吴工肖堆塑，燕匠营位置。难移古树古，颇似翠峰翠。发帑非累民，爱林因写意。高阁实已搆，真图斯未弃。新正值几暇，延揽偶一至。春冰待融池，春气早酥地。怡此清閟心，观厥发生遂。
再题狮子林十六景叠旧韵 其八 占峰亭
作者：弘历
朝代：清
体裁：古风

平则为岭侧则峰，峰亭实胜岭亭趣。于平易工侧艰工，例论诗文颇有据。偶攀绝顶得笠覆，便忆巡方斯冕露。欲言欲罢而不能，是我结习未忘处。
再题狮子林十六景叠旧韵 其六 藤架
作者：弘历
朝代：清
体裁：古风

卧波置平桥，折旋循�迤。缀架藤尚枯，那拟步障紫。漫訾鲜丽色，却免惹纤滓。然看寂寞中，已觉怀春喜。乍欲傲黄筌，而弗嫌倪子。
再题狮子林十六景叠旧韵 其十 小香幢
作者：弘历
朝代：清
体裁：七言绝句

石磴玲珑倚翠幢，上为佛室朗莲釭。偶然别学倪家调，若论尘心实未降。
再题狮子林十六景叠旧韵 其十一 探真书屋
作者：弘历
朝代：清
体裁：五言律诗

试问狮林境，孰为幻孰真。涉园犹假借，宝笈实源津。志澹因怡性，景清足谧神。睪然诗画表，仿佛见其人。
再题狮子林十六景叠旧韵 其十三 画舫
作者：弘历
朝代：清
体裁：七言绝句

岸傍常待那须呼，欧米高情总不殊。何必风帆誇直捷，烟溪几曲耐萦迂。
再题狮子林十六景叠旧韵 其十二 延景楼
作者：弘历
朝代：清
体裁：七言律诗

当石危梯讶不通，攀过奇境得壶中。似兹结搆安措想，宛彼楼轩若倚空。俯畅物华皆入望，春和吾意与俱融。稿摹倪也还黄也，莫漫区区辨异同。
再题狮子林十六景叠旧韵 其十五 横碧轩
作者：弘历
朝代：清
体裁：古风

有桥如弓弯，有溪若镜横。过桥坐敞轩，不期意与清。古帙亦陈几，春镫亦缀楹。但识冰即水，奚殊碧波呈。
再题狮子林十六景叠旧韵 其十六 水门
作者：弘历
朝代：清
体裁：七言绝句

跨水为墙下置门，此由溯委此探源。艺林夫岂外道义，我亦因之成性存。
再题狮子林十六景叠旧韵 其十四 云林石室
作者：弘历
朝代：清
体裁：七言绝句

石作夏云石作林，其中有室费幽寻。三间十笏惟容膝，却称开窗望远岑。
再题狮子林十六景叠旧韵 其四 纳景堂
作者：弘历
朝代：清
体裁：五言律诗

静具动之理，动形静者情。即如春孟际，已蕴物华呈。盆里梅英馥，庭前松籁声。问他涉园客，可识本天成。
再题玉岑精舍
作者：弘历
朝代：清
体裁：七言绝句

搆舍初看断手成，玉岑近对耸峥嵘。林间苍鹿鸣不已，想是无端认客生。
再题玉泉山定光塔
作者：弘历
朝代：清
体裁：古风

新晴利穑良欣怀，玉泉秋晓重游来。窣堵初落成宜望，白玉千尺玲珑堆。山头八方入遥目，极顶自更延远瞩。却为前兹造上层，不必重登意已足。兹非兹讵前非前，意同目异半与全。塔影风铃幻声色，空诸所有皈青莲。白云一缕生足底，似是天龙闻法喜。净缘缀景则不无，而我觉未安于此。
再题玉玲珑馆
作者：弘历
朝代：清
体裁：古风

竹石此间佳，而皆宜雪物。今朝问景来，积素犹蓊郁。磊磊与虚笼，猗猗与轻拂。通体一玲珑，怡神在穆沕。试问孙兴公，于何觅充诎。
再题盘谷寺
作者：弘历
朝代：清
体裁：古风

盘谷无定名，太行亦有之。是处两山环，不知名者谁。我来正清秋，万树丹黄姿。间以苍厓松，尤比春林奇。石磴溜鸣泉，峭崿云四垂。佳景面面殊，图画行行披。依山辟新径，扫苔看古碑。尘心一以洒，不觉归辔迟。
再题石鼓
作者：弘历
朝代：清
体裁：七言律诗

石鼓韩歌掘臼科，弗知其意所云何。兹因考古十之质，爰命图真一有窠。慨叹曾充舂杵用，伤形已阅岁年多。言行国学历珍弆，重道崇文功不磨。
再题石鼓
作者：弘历
朝代：清

石鼓韩歌掘臼科，弗知其意所云何？兹因考古十之质，爰命图真一有窠。慨叹曾充舂杵用，伤形已阅岁年多。言行国学历珍弆，重道崇文功不磨。
再题秀起堂
作者：弘历
朝代：清
体裁：五言律诗

一径翠中分，山堂迥出群。何当坐九夏，无事读三坟。斸土已成石，嘘烟便作云。忽看盆桂设，去岁此清芬。
再题秀起堂
作者：弘历
朝代：清
体裁：七言律诗

欲知秀起绝妙处，兴趣番番致弗同。恰似饥餐渴饮者，不离动会静观中。千章窗外岩林绿，几簇阶前野卉红。迥占岭巅碧霄近，咄哉大禹惭卑宫。
再题秋湖夜泛图
作者：弘历
朝代：清
体裁：古风

诗画合同禅，鹏翀两能悟。逸笔写夜泛，皆我诗中句。扁舟笑傲人，天边友古兔。
再题空翠书楼
作者：弘历
朝代：清
体裁：七言律诗

书楼曾是不恒来，来亦何尝坐久陪。今日无端消半刻，秋霖有意博吟裁。迎襟飒爽掀帘入，谋目溟濛共牖开。得句肩舆原即去，于凡淹系底为哉。
再题米芾天然端石砚
作者：弘历
朝代：清
体裁：七言绝句

不惟弆米兼珍赵，自是宜诗更入图。绨几是非存所乐，偷闲抚帖少工夫。
再题米芾远岫奇峰砚
作者：弘历
朝代：清
体裁：七言律诗

远岫奇峰米老贻，秀王孙宅亦藏之。宋元明即一瞬阅，纸墨笔斯四友宜。竖寓静而横宇动，诗为咏更画为垂。设如定武临真本，此实崇山峻岭披。
再题素尚斋
作者：弘历
朝代：清
体裁：七言律诗

礀道津桥试重寻，岩扉耐可惬予心。虚庭烟月谁同调，上塞冰霜我素襟。四壁诗题自今昔，一窗冬日是光阴。迤西更辟新斋在，不厌山深转就深。
再题紫泉行宫十咏 其一 敞轩
作者：弘历
朝代：清
体裁：七言绝句

俯顺舆情发六骢，紫泉复此驻行宫。敞轩所廑观民者，为度可能夏谚同。
再题紫泉行宫十咏 其七 鱼罾
作者：弘历
朝代：清
体裁：七言绝句

鱼罾傍岸照波空，岂必文鳞计取丰。几欲拈吟率搁笔，佳词早擅陆龟蒙。
再题紫泉行宫十咏 其三 镜湖
作者：弘历
朝代：清
体裁：七言绝句

马氏誉之称鉴水，元家毁以比油㿽。山阴数典犹如此，一亩湖光底足论。
再题紫泉行宫十咏 其九 竹埭
作者：弘历
朝代：清
体裁：七言绝句

叶染轻黄梢上头，春时原是竹之秋。岂如候暖江南好，绿重云栖万玉稠。
再题紫泉行宫十咏 其二 屏山
作者：弘历
朝代：清
体裁：七言绝句

当门突兀一峰苍，掩映松筠仄径长。设以画屏相比拟，果然名不负清防。
再题紫泉行宫十咏 其五 棕亭
作者：弘历
朝代：清
体裁：七言绝句

缚棕代瓦覆亭子，大过簦还四柄撑。却忆寒山真作笠，笑他著相太循名。
再题紫泉行宫十咏 其八 石径
作者：弘历
朝代：清
体裁：七言绝句

诘曲攀登级几层，既玲珑复峙崚嶒。石林云海中觅路，雅契诗禅最上乘。
再题紫泉行宫十咏 其六 虹桥
作者：弘历
朝代：清
体裁：七言绝句

一桥夹镜分两水，照影行看左右宜。无于水鉴于民鉴，触目会心凛在兹。
再题紫泉行宫十咏 其十 箭厅
作者：弘历
朝代：清
体裁：七言绝句

骲不须拈弓弛弦，陆游同病每惭然。木兰秋狝藉马力，驰射弯弧故似前。
再题紫泉行宫十咏 其四 舫室
作者：弘历
朝代：清
体裁：七言绝句

底藉湘帆五两风，烟波亦自俯澄空。明朝赵北真登舫，回望由来泯异同。
再题续入石渠宝笈李唐长夏江寺卷
作者：弘历
朝代：清
体裁：古风

李唐长夏江寺卷，石渠宝笈今有二。一为旧存一续入，丰城之剑原双比。旧存近经重订详，思陵前后题犹寄。独佚卷尾与勤印，装裱割裂亦恒事。续入此卷实李作，雄浑秀润无不备。向讹江村义未妥，即景予定为江寺。却亦想当然耳云，初无可證之题识。然据题识定真赝，斯为刻舟求剑器。宋荦跋称已见三，此非荦见则已四。古人佳作每屡为，王智赵杜率已试。江寺何独不然乎，长歌用以申其义。
再题绿云楼
作者：弘历
朝代：清
体裁：七言绝句

初来绿树蔚层甍，为爱新楼辄命名。一月往还看突兀，恰随天末与同征。
再题绿云楼叠丁丑旧作韵
作者：弘历
朝代：清
体裁：七言律诗

灵岩清晓降山阴，高义法螺次第寻。路便寒山宁可置，春佳别墅得教临。干畦麦向绿中望，七字诗从云外吟。陡忆当年掖辇处，怅然难措此时心。
再题翠云山房
作者：弘历
朝代：清
体裁：古风

平生山水心，胜地辄留咏。虚轩惬远寄，万象供临凭。岚霭朝夕变，峰峦前后映。秀是图画体，贞为松柏性。如是契静悟，终古大圆镜。
再题自写仿王谷祥柳阴垂钓箑头不能蝇头命董诰代书
作者：弘历
朝代：清
体裁：七言绝句

壬午为图题甲辰，即今又阅六年春。输他恒守方山者，无语柳阴垂钓人。
再题舆地图叠前韵
作者：弘历
朝代：清
体裁：七言律诗

敢云扩宇蒇前猷，偃伯从兹罢�搜。厄鲁马牛无一牧，筠冲屯堡并全收。本朝文轨期同奉，昧谷寒暄重细求。无外皇清王道坦，披图奕叶慎贻留。
再题苏轼书金刚经
作者：弘历
朝代：清
体裁：七言绝句

四句三乘大义兼，福因漫拟窟中潜。诵经食肉夫何碍，饶舌重看宋景濂。
再题苏轼玉带
作者：弘历
朝代：清
体裁：七言律诗

玉鞶犹是子瞻遗，当日禅机竟若为。山色江声今妙偈，外州内翰昔威仪。本无此任僧伽敚，非有馀殊人士垂。欲问曾围肚皮者，经多少不合时宜。
再题莲华室
作者：弘历
朝代：清
体裁：五言律诗

静室㩀高楼，莲华净业脩。底须翻七卷，常此伴三秋。调御丈夫相，应真云水流。斯之未能信，惟是廑先忧。
再题董祥岁朝图
作者：弘历
朝代：清
体裁：七言律诗

图抚董祥真兆祥，金题玉躞锦为装。缶擎三秀露凝彩，瓶亚群芳风递香。六百年看墨华宛，岁朝日合绮筵张。虽云百事愿如意，我愿惟时若雨旸。
再题蔡襄茶录真迹仍用庚子诗韵
作者：弘历
朝代：清
体裁：七言绝句

创书皇祐曾进奏，正定治平经几回。法宝陈家关世守，屡吟宁为诩诗材。
再题西湖行宫八景 其一 四照亭
作者：弘历
朝代：清
体裁：七言绝句

孤山高处一亭幽，芝篆云檐四字留。峰色湖光皆道趣，圣人此意照千秋。
再题西湖行宫八景 其七 领要阁
作者：弘历
朝代：清
体裁：七言绝句

天容湖影净无痕，领要何能顿忘言。竹阁柏堂皆左近，呼之欲出白苏存。
再题西湖行宫八景 其三 绿云径
作者：弘历
朝代：清
体裁：七言绝句

乔树菁葱锁碧峋，偶然屧步迥无尘。山阴便是林家宅，却恐先生笑不伦。
再题西湖行宫八景 其二 竹凉处
作者：弘历
朝代：清
体裁：七言绝句

低笼曲径斜依槛，飒尔生寒邈若空。安得朱明此散步，披襟无碍度来风。
再题西湖行宫八景 其五 贮月泉
作者：弘历
朝代：清
体裁：七言绝句

石罅淙泉汇小池，玉轮初上贮来宜。居然似与平湖傲，曰以山高先得之。
再题西湖行宫八景 其八 玉兰堂
作者：弘历
朝代：清
体裁：七言绝句

尽得湖山秀气陶，春风别馆适相遭。王家诗与文家画，未及双株不语高。
再题西湖行宫八景 其六 鹫香庭
作者：弘历
朝代：清
体裁：七言绝句

玉华桂树皆盆植，庭树春时叶尚纤。金粟如来高丈六，可容当面悟香严。
再题西湖行宫八景 其四 瞰碧楼
作者：弘历
朝代：清
体裁：七言绝句

一碧天光万顷澄，岳阳楼记近堪徵。若无后乐先忧志，文正佳文亦底称。
再题解愠书屋
作者：弘历
朝代：清
体裁：七言绝句

每对南风缅舜皇，抚弦总廑牧民方。两言讵是独称一，传语深思第十章。
再题讨源书屋
作者：弘历
朝代：清
体裁：古风

南陆朱鸟飞，北阿绿阴散。露苔簇砌茸，星榴照楹灿。周除有清流，列几无俗玩。犹闻新蝉声，隔林续复断。忘言适静思，披卷多遐叹。千古读书人，知倍行率半。践履吾未能，时失诚可惮。
再题贮清书屋
作者：弘历
朝代：清
体裁：古风

架屋石山上，石势弗可止。并行两不妨，屋因包石耳。石虽一屋内，屋原众石里。炙毂焉能穷，可以悟万理。
再题贮清书屋
作者：弘历
朝代：清
体裁：七言绝句

满窗松石无非古，一屋云烟总是清。朅尔閒来朅尔去，云烟松石不关情。
再题赫图阿拉
作者：弘历
朝代：清
体裁：五言律诗

阿拉即云甸，赫图乃训横。曩时似邠地，其北接兴京。移沈非走马，迁居以就城。俭勤与仁武，大圣善经营。
再题赵孟頫鹊华秋色卷
作者：弘历
朝代：清
体裁：古风

文敏一生得意笔，不减伯时莲社图。向每展玩辄叫绝，皴染含韵供清娱。为鹊为华固未识，但见竖峰横岭天然殊。去岁青齐驻巡跸，乃命驿致一證诸。真形在前神焕发，树姿石态皆相符。东华偨池丽色崒天外，西鹊威纡秀影围城隅。徒闻道子乘驿传，嘉陵不识能同无。尔时得句题卷上，嘉话自诩游不孤。归来登舟值变故，是卷庋置过年馀。岁暮镜古适几暇，胡然入眼纷愁予。两朵天花仍好在，鹊桥似阻银河涂。向来悲喜倏已过，流阴瞥眼诚堪吁。成诗聊当赋独旦，古纸侧理偏宜书。常侍却能进谠论，久成宝笈藏石渠。虑致鲁鱼难补记，解颐笑谓有是夫。千秋后人执卷以题咏，其谁守禁为汝停吟觚。
再题赵宗汉雁山叙别图
作者：弘历
朝代：清
体裁：古风

浙中雁山凡有两，不识为温抑为台。图署使粤时所作，知胥路便径由皆。子卿献甫旧馆契，登第谢归自逸材。出纸索画笃友挚，细思入妙穷安排。山重水复互吞吐，元气磅礴无津涯。莲池松径置妥帖，飞梁奔瀑腾喧豗。南宫见赏岂俗调，尔时八幅宣和才。片羽胡为无翼致，一欣始遇一愧哉。
再题超然堂
作者：弘历
朝代：清
体裁：古风

涧花崖叶喷清芬，盘盘磴道入白云。出云下视平野绿，此有书堂迥绝群。閒凭朗咏无不可，记忆细故翻成琐。元轻白俗自由他，物与民胞惟廑我。
再题趵突泉
作者：弘历
朝代：清
体裁：古风

济南城南古观里，别开仙境非尘市。致我清跸两度临，却为突泉三窦美。喷珠屑玉各澜翻，孕鲁育齐相鼎峙。汇为圆池才数亩，放泺达江从此始。朱栏匼匝接穹楼，祀者何仙钟吕子。曲廊蜿蜒壁勒字，题咏谁能分姓氏。过桥书室恰三楹，砚净瓯香铺左纸。拈咏名泉亦已多，氿兹实可称观止。曾闻地灵古所云，屯膏殄亨恐非理。拟唤天龙醒痴眠，今宵一洒功德水。
再题边文进岁朝图
作者：弘历
朝代：清
体裁：七言律诗

岁朝图称岁朝悬，宣德贻今三百年。松竹梅兰结好友，柏芝茶柿悟同禅。水仙似许看半面，如意惟徵获十全。所欲奢哉消数笔，淳于髡语笑应然。
再题避暑山庄三十六景诗 其一 丽正门
作者：弘历
朝代：清
体裁：七言绝句

岩城埤堄固金汤，詄荡门开向午阳。两字新题标丽正，车书恒此会遐方。
再题避暑山庄三十六景诗 其七 驯鹿坡
作者：弘历
朝代：清
体裁：七言绝句

驯鹿亲人似海鸥，丰茸丰草恣呦呦。灵台曾被文王顾，例视宁同塞上麀。
再题避暑山庄三十六景诗 其三 松鹤斋
作者：弘历
朝代：清
体裁：七言绝句

常见青松蟠户外，更欣白鹤舞庭前。西池自在山庄内，慈豫长承亿万年。
再题避暑山庄三十六景诗 其三十 宁静斋
作者：弘历
朝代：清
体裁：七言绝句

既深始静心堪会，致远而宁道亦该。妙契神诠参不尽，武侯岂独干时材。
再题避暑山庄三十六景诗 其三十一 玉琴轩
作者：弘历
朝代：清
体裁：七言绝句

玉自无言比桃李，水因不竞中宫商。五弦正是薰风节，治慕虞廷化日长。
再题避暑山庄三十六景诗 其三十三 知鱼矶
作者：弘历
朝代：清
体裁：七言绝句

出水轻鯈乐意洋，临矶欣觉会心长。由来万物天机适，安用劳劳辩惠庄。
再题避暑山庄三十六景诗 其三十二 临芳墅
作者：弘历
朝代：清
体裁：七言绝句

奇葩异草四时芬，八百功常鼻观闻。是药是花俱采取，文殊于此亦疑黂。
再题避暑山庄三十六景诗 其三十五 素尚斋
作者：弘历
朝代：清
体裁：七言绝句

弃日无过静读书，读书静合是山居。披翻却又难耽静，无逸明明启迪予。
再题避暑山庄三十六景诗 其三十六 永恬居
作者：弘历
朝代：清
体裁：七言绝句

壶中琼岛郁悬居，景物惟恬气象舒。已是洞天传玉简，得教福地续琅书。
再题避暑山庄三十六景诗 其三十四 涌翠岩
作者：弘历
朝代：清
体裁：七言绝句

拔地青莲耸德水，天人来往作音娱。蓦逢杖锡权教往，试问眉毛拖地无。
再题避暑山庄三十六景诗 其九 颐志堂
作者：弘历
朝代：清
体裁：七言绝句

窈窕山深水复清，虚堂夏五足怡情。欲因致远惟宁静，匪慕嵇康自养生。
再题避暑山庄三十六景诗 其二 勤政殿
作者：弘历
朝代：清
体裁：七言绝句

漫施藻棁长阶莎，具足云山四面罗。不息自强励勤政，永钦家法咏卷阿。
再题避暑山庄三十六景诗 其二十 万树园
作者：弘历
朝代：清
体裁：七言绝句

原田每每曾闻传，麀鹿麌麌载咏诗。秀木佳阴尘不到，乘凉点笔合于斯。
再题避暑山庄三十六景诗 其二十一 试马埭
作者：弘历
朝代：清
体裁：七言绝句

试马榆阴锦埭平，流珠喷玉祗虚名。骊黄牝牡皆形相，骐骥惟当识性情。
再题避暑山庄三十六景诗 其二十七 罨画窗
作者：弘历
朝代：清
体裁：七言绝句

霞标云阁小延停，异草仙葩扑鼻馨。凉峭塞天初过雨，近峰远岭总来青。
再题避暑山庄三十六景诗 其二十三 乐成阁
作者：弘历
朝代：清
体裁：七言绝句

近远山田一望弥，秋巡恒值乐成时。璇题宝篆垂明训，稼穑艰难尚可知。
再题避暑山庄三十六景诗 其二十九 千尺雪
作者：弘历
朝代：清
体裁：七言绝句

为爱寒山瀑布泉，引流叠石俨神传。楞严蓦地临溪写，离即凭参属偶然。
再题避暑山庄三十六景诗 其二十二 嘉树轩
作者：弘历
朝代：清
体裁：七言绝句

就树搆轩阴易得，轩前种树待阴迟。因知事半功惟倍，契理皆然讵止斯。
再题避暑山庄三十六景诗 其二十五 澄观斋
作者：弘历
朝代：清
体裁：七言绝句

背山临水搆清斋，翠荫檐端绿绕阶。别裁不期句成迥，閒居每致意为佳。
再题避暑山庄三十六景诗 其二十八 凌太虚
作者：弘历
朝代：清
体裁：七言绝句

冠峰亭子倚崚嶒，与颢气俱六位乘。设使步兵曾到此，应闻长啸发孙登。
再题避暑山庄三十六景诗 其二十六 翠云岩
作者：弘历
朝代：清
体裁：七言绝句

巀嶭横拖一缕斜，浓青细白蔚槎枒。有形变态无形韵，粉本真堪示画家。
再题避暑山庄三十六景诗 其二十四 宿云檐
作者：弘历
朝代：清
体裁：七言绝句

出楹写雾还归宿，荟蔚常看颢气通。却讶稚圭非至此，如何先获我心同。
再题避暑山庄三十六景诗 其五 青雀舫
作者：弘历
朝代：清
体裁：七言绝句

溶溶塞水浩无涯，桂楫兰桡向晚移。月朗寥天驾青雀，空明宛是泛瑶池。
再题避暑山庄三十六景诗 其八 水心榭
作者：弘历
朝代：清
体裁：七言绝句

一缕堤分内外湖，上头轩榭水中图。因心秋意萧而淡，入目烟光有若无。
再题避暑山庄三十六景诗 其六 绮望楼
作者：弘历
朝代：清
体裁：七言绝句

埤堄岑楼耸翠林，每因眺远一登临。万家烟火随民便，圣度原如天地心。
再题避暑山庄三十六景诗 其十 畅远堂
作者：弘历
朝代：清
体裁：七言绝句

崇台湖上俯澄清，畅远新标即景名。渊鉴当年超物表，静观万类入空明。
再题避暑山庄三十六景诗 其十一 静好堂
作者：弘历
朝代：清
体裁：七言绝句

翠屏遮户静无尘，��阶前长绿筠。琴荐笔床都恰当，想因翰墨缅风人。
再题避暑山庄三十六景诗 其十七 沧浪屿
作者：弘历
朝代：清
体裁：七言绝句

绿洲朗润蕙兰荣，日对沧浪之水清。俯洁搴芳无限趣，那更分别足和缨。
再题避暑山庄三十六景诗 其十三 采菱渡
作者：弘历
朝代：清
体裁：七言绝句

菱花菱实满池塘，谷口风来拂棹香。何必江南罗绮月，请看塞北水云乡。
再题避暑山庄三十六景诗 其十九 蘋香沜
作者：弘历
朝代：清
体裁：七言绝句

香风摇荡绿波涵，花正芳时伏数三。词客关山月休怨，来看塞北有江南。
再题避暑山庄三十六景诗 其十二 冷香亭
作者：弘历
朝代：清
体裁：七言绝句

四柱池亭绕绿荷，冷香雨后袭人多。七襄可识天孙锦，弥望盈盈接绛河。
再题避暑山庄三十六景诗 其十五 清晖亭
作者：弘历
朝代：清
体裁：七言绝句

水复山重静且便，奇葩异草四时鲜。始知谢客饶佳句，拟学唐家度小年。
再题避暑山庄三十六景诗 其十八 一片云
作者：弘历
朝代：清
体裁：七言绝句

白云一片才生岫，瞥眼岫云一片成。变幻千般归静寄，无心妙致想泉明。
再题避暑山庄三十六景诗 其十六 般若相
作者：弘历
朝代：清
体裁：七言绝句

雁堂小筑竺招提，狮子林如画出倪。无相相中真实相，梵称般若岂无稽。
再题避暑山庄三十六景诗 其十四 观莲所
作者：弘历
朝代：清
体裁：七言绝句

宝题恒焕圣人字，冰牖仍凭君子花。助感每教惊逝水，追欢曾未泛流霞。
再题避暑山庄三十六景诗 其四 如意湖
作者：弘历
朝代：清
体裁：七言绝句

塞水恒流此处渟，柳湖莲岛偶摹形。烟容波态皆如画，属意悠然在杳冥。
再题邹一桂杏花·其一
作者：弘历
朝代：清
体裁：七言绝句

曾是春华东竺庵，侍臣设色得神堪。即今山馆相逢处，引思还飞江以南。
再题邹一桂杏花·其二
作者：弘历
朝代：清
体裁：七言绝句

山中杏朵未舒芳，著壁翻看浅淡妆。何必于斯较真幻，请看真暂幻原常。
再题金廷标吹箫召鹤图
作者：弘历
朝代：清
体裁：七言绝句

孤鹤盘空欲去迟，按箫绞激召而吹。柏枝入水翻青霭，正是笔随兴到时。
再题钱维城苏轼舣舟亭图·其一
作者：弘历
朝代：清
体裁：七言绝句

侍臣昔日图乡景，适在运河岸侧边。道古亭称以苏氏，迹诚真否属疑然。
再题钱维城苏轼舣舟亭图·其三
作者：弘历
朝代：清
体裁：七言绝句

尔时玉局停桡处，我亦无端一舣舟。真者在前怵光燄，邹枚慎勿颂风流。
再题钱维城苏轼舣舟亭图·其二
作者：弘历
朝代：清
体裁：七言绝句

略为点缀有亭池，小憩懋勤砚匣随。却以坡仙流赏处，于斯岂可易言诗。
再题钱维城苏轼舣舟亭图·其四
作者：弘历
朝代：清
体裁：七言绝句

携得横图景逼真，春光相印越清新。独怜写者古人事，写者亦今为古人。
再题钱选三蔬图叠甲戌旧作韵·其一
作者：弘历
朝代：清
体裁：七言绝句

西湖本有读书堂，行箧携来翰墨香。原系旧臣家弆物，岂真操履守毋忘。
再题钱选三蔬图叠甲戌旧作韵·其三
作者：弘历
朝代：清
体裁：七言绝句

胜处旬朝驻跸居，霅溪即景玩三蔬。可知学圃佐农务，得句还教帧里书。
再题钱选三蔬图叠甲戌旧作韵·其二
作者：弘历
朝代：清
体裁：七言绝句

瓜菜紫茄各具根，了当淡味胜鸡豚。竹窗重举王孙句，为利颇知令智昏。
再题隆福寺行宫六景 其一 翠云山房
作者：弘历
朝代：清
体裁：古风

翠云山房以何名，别峰无树此独有。有树兼多柏与松，是以四时翠云厚。其故以何又得言，盖因绝壁人艰走。松柏抱石挺苍根，牛山斧斤所不受。世间凡木喜软土，不遭盘错焉能寿。
再题隆福寺行宫六景 其三 碧巘丹枫
作者：弘历
朝代：清
体裁：古风

碧巘千年自无改，丹枫三秋则有待。我来多值春之日，枫虽未丹丹意在。其中权衡谁所司，谷神不知有真宰。太空冥冥弗可名，是即丹碧所以乃。
再题隆福寺行宫六景 其二 翠微室
作者：弘历
朝代：清
体裁：古风

山未及上曰翠微，室在翠云其半截。春来青缥色更浓，纱窗正对巉岩列。忽疑杜老之江楼，那数阎丞所改设。片刻成吟信宿去，虚室名山千古阅。
再题隆福寺行宫六景 其五 挹霞叫月
作者：弘历
朝代：清
体裁：古风

朝岚暮霭无定容，写出轩楹浑可挹。东冈复见玉轮升，叫之俨若当庭立。稚圭高致讵其遥，太白豪情不易及。春风閒馆偶相于，孔李事非我所急。
再题隆福寺行宫六景 其六 翼然亭
作者：弘历
朝代：清
体裁：古风

西轩北转复东折，缘壁羊肠数十武。石台连属廿馀级，乃得小亭俯林莽。津逮庐陵之品题，实觉轩轩欲飞举。每来游目颇极娱，何以今番意常怃。渴期麦长黍禾耕，稍救吾民资二釜。
再题隆福寺行宫六景 其四 天半舫
作者：弘历
朝代：清
体裁：古风

云为我水楼为舫，春来真似坐天上。且如太古无形初，楼舫水云原一样。世间拟议自纷然，试问谁真得名状。
再题雨花室
作者：弘历
朝代：清
体裁：古风

维摩室雨花，而我以名此。閒常未识妙，妙意今观止。山云拖雨来，片片丝丝委。真踪不可求，空象难为拟。是惟大吉祥，夫岂纷红紫。
再题雨香馆
作者：弘历
朝代：清
体裁：七言绝句

沈水都梁尚待薰，雨香总不藉人勤。更看饼饵资谁力，吾岂聊为想像云。
再题雪浪石
作者：弘历
朝代：清
体裁：古风

駮石才一拳，底是难得货。玉局能点金，顿使声价大。设其逢尧舜，应即皋夔佐。牛刀试一州，放浪寄吟课。硬语强横盘，佳句出穷饿。要当如葛天，一唱万人和。致我每留连，相期赏重过。
再题青云片石
作者：弘历
朝代：清
体裁：七言绝句

诡石居然云片青，松风吹窍韵清泠。英英生处如为雨，肤寸何殊岱岳灵。
再题静室
作者：弘历
朝代：清
体裁：七言绝句

五日驻山登两度，亟来复亟虑劳人。知斯何若斋中坐，却为名山静契神。
再题静室
作者：弘历
朝代：清
体裁：五言律诗

谁云斯室静，来便惹吟思。纵目千里际，拈须七步时。清风满襟袖，太古与追随。蓦遇广成子，笄头庶可期。
再题食蔗居·其一
作者：弘历
朝代：清
体裁：七言绝句

回峰绝涧历千盘，精洁山居峭壁端。身世萧然满秋意，大官休说有浆寒。
再题食蔗居·其二
作者：弘历
朝代：清
体裁：七言绝句

面临幽谷背层峰，峰上苍苍多古松。我故无心学仙者，也疑佺羡此间逢。
再题高克恭夜山图
作者：弘历
朝代：清
体裁：七言绝句

昧茫那辨峰千叠，空旷惟悬月一轮。正是尚书传别法，不分明处有精神。
再题黄楼用苏轼韵
作者：弘历
朝代：清
体裁：古风

黄楼登不可无说，更读苏诗引兴发。上惟青天张幕圆，下有洪川流笏滑。脱胎高坐两贤人，便欲拾级嫌尘袜。遐想九日胜宾筵，痛饮豪歌鹦鹉呷。亦未因乐忘忧民，堤筑王尊督畚锸。我来黄水虽刷沙，灾后饥民景怜煞。北瞻丰沛开霸图，南望云龙罗梵刹。城头曾不淖泥侵，河中亦有鸣榔轧。即景都弗减愁怀，解嘲险韵聊吟压。泗水无从觅津滴，楚山依旧围齹齾。嗟我群黎乏衣食，那有千村畜鸡鸭。违议纡程切恫瘝，讵同揽结寻苕霅。
再题黄色辟邪玉圭
作者：弘历
朝代：清
体裁：七言绝句

周尺还赢一尺馀，对之疑对鞠躬如。辟邪那有邪堪辟，阅古因之缅古初。
再题龚开骏骨二绝·其一
作者：弘历
朝代：清
体裁：七言绝句

底须市取费千金，官字还堪六印寻。今夕贲然同照夜，风人三咏寄遐心。
再题龚开骏骨二绝·其二
作者：弘历
朝代：清
体裁：七言绝句

困傍盐车拟一鸣，肯教曹霸独腾声。徐家月旦骊黄外，不向如来行处行。
冒顿行
作者：弘历
朝代：清
体裁：古风

冒顿读墨毒，其义不可晓。马迁及班颜，撰注徒纷扰。内扎萨克中一旗，曰土默特音近之。今部落即古部落，字谬千里差毫釐。年年供役来随围，勤劬效力一月归。亦居拜甡亦耕耦，尔老尔老幼尔幼。平城之事梦亦无，安知汉斸城墙走。
写三友图叠旧作韵题句
作者：弘历
朝代：清
体裁：古风

奚必庾岭及淇岱，松竹梅何处无有。率笔朅然写三益，试问与真同异否。真真幻幻人谓之，是异是同适当偶。直谅多闻我向评，讵不可为帝王友。王顺长息岂足云，一再图之识以久。
写东竺庵慈柏仿沈周慈竹图法
作者：弘历
朝代：清
体裁：古风

慈竹向曾图，慈柏图兹始。东竺所创见，不可无言纪。山僧巧种植，于恒未睹此。百柯共一根，栉栉复薿薿。张如龙尾舒，覆似凤翼纚。陡思前所吟，即今无用矣。而僧颇炫奇，自谓胜常耳。争能郭橐驼，减价柏树子。
写云山图并题以句
作者：弘历
朝代：清
体裁：七言绝句

底论房山及米颠，兴来随意扫云烟。端倪处以静为用，规矩外由天与然。
写古柯文石因题句
作者：弘历
朝代：清
体裁：五言律诗

古柯依文石，幽处结嘉宾。枯里含生意，静中有别神。青牛欣梓伴，白鹿得松邻。户外青莲岛，相形谁假真。
写夷齐庙偃松图并题以句用仿苏轼偃松图韵
作者：弘历
朝代：清
体裁：古风

夷齐庙别廿馀载，门前偃松苍不改。行以苏法写其形，是一是二呼之在。松乎松乎两弗知，苏与夷齐都合诗。含三乾端与坤倪，历万劫此寒涛吹。
写妙石室
作者：弘历
朝代：清
体裁：七言绝句

曲折玲珑穿石洞，洞穷书屋得来宜。不须抽秘重言妙，室以无言写尽之。
写妙石室
作者：弘历
朝代：清
体裁：七言绝句

石洞萦纡石室通，个间写妙妙无穷。掞笺欲咏还欲罢，柱史尽之两语中。
写妙石室口号
作者：弘历
朝代：清
体裁：七言绝句

窈窕而深廓有容，倚楹人面起危峰。不曾倩得荆关笔，妙写无馀淡与浓。
写山庄内白莲箑头赠班禅喇嘛
作者：弘历
朝代：清
体裁：五言律诗

本是出尘体，塞湖托净真。却红色俗韵，修白业良因。风拂香含慧，露承淡沃神。写图合谁赠，无著与天亲。
写心精舍
作者：弘历
朝代：清
体裁：古风

万事及万物，无不由心者。心为一切本，则皆心写也。而此曰写心，殊觉风牛马。然亦有可说，义或出般若。色空即空色，写心仍心写。过者是去年，来者为今夏。而皆不可得，孰真复孰假。
写心精舍
作者：弘历
朝代：清
体裁：古风

书屋曰写心，问心如何写。绳继固瞠乎，安阜总茫也。即如河之决，瓠子歌愁惹。屡望屡偾事，绝望益没把。改弦别引河，成在秋冬者。此际岂真恝，我岂民诚舍。
写心精舍
作者：弘历
朝代：清
体裁：古风

奉御楼傍屋，其名曰写心。写心之义广，括于一字钦。蒙佑八旬岁，五十五阼临。宇内获小康，边外来盍簪。庆祝出其诚，匪因招致寻。此胥赖贻庥，逢豫惕不禁。为政何所成，为学何所谌。用是益歉然，五字慎自箴。
写心精舍
作者：弘历
朝代：清
体裁：古风

层楼奉神御，精舍构其右。写心则不无，继武诚奚有。言念甫龆龄，何以蒙恩厚。圣顾直注今，敢不勖授受。勤政励渺躬，筹治惠黔首。安内逮厥外，慎始要以久。惟是羹墙瞻，瞠乎益觉后。
写心精舍
作者：弘历
朝代：清
体裁：七言律诗

欲因山水觅知音，精舍居然向碧林。大块何曾镇韬蕴，高秋常自效深沉。翠烟低处岩鸣鹿，白浪冲开渚下禽。触绪由来成静观，不知写者更何心。
写心精舍
作者：弘历
朝代：清
体裁：七言律诗

此而怀昔此居今，心写那更曰写心。逝水光阴无喻速，如天承显祗生钦。庭曦仍是恩晖照，林籁宁非解愠音。少小惟知侍色笑，何期鬓发亦霜侵。
写心精舍
作者：弘历
朝代：清
体裁：五言律诗

每到瞻神御，因教憩写心。卌年忽成古，一念注于今。敢不益黾勉，安能忘敬钦。怡情曰山水，末矣讵知音。
写心精舍
作者：弘历
朝代：清
体裁：五言律诗

每至思皇祖，今朝皇考思。益深悲序继，实恐负谋贻。武幸臻耆定，丰惟祈屡绥。向谁写心是，无我息肩时。
写心精舍
作者：弘历
朝代：清
体裁：古风

精舍傍花宫，面势向平楚。构室就乔柯，结宇依净土。不闻清梵音，雅爱幽禽语。閒者有馀乐，予惟无逸所。宵旰念民瘼，拮据绳祖武。偶藉咏卷阿，写心良可睹。
写心精舍
作者：弘历
朝代：清
体裁：古风

精舍名写心，竟苦心之写。神御殿右厢，继绳最难者。夏秋率于兹，晴雨愿时若。雨多惧霖成，晴久愁旱假。盖无一刻宁，允有三忧也。昔曾为之说，始终守不舍。
写心精舍
作者：弘历
朝代：清
体裁：古风

精舍永佑寺之傍，寺之为言义可祥。讵止祇园脩象教，试看大理与太常。古人定名原有以，久假不归属缁黄。祈祐在此岂在彼，绍庭陟降思时蘉。我欲写心弗忍写，中心藏之何日忘。
写心精舍
作者：弘历
朝代：清
体裁：古风

精舍永佑旁，向曾名写心。问心于何写，继述予日钦。勤民视如伤，畏天凛难谌。崇文虑文恬，诘武戒武淫。祖功与宗德，如日月照临。游巡贵有事，宁在盘山林。
写心精舍
作者：弘历
朝代：清
体裁：五言律诗

舍搆神御侧，憩居额写心。继绳一已切，谟烈万年临。总是怀惭处，奚为不负任。如求宁志句，无逸训中寻。
写心精舍
作者：弘历
朝代：清
体裁：古风

问人孰无心，问心如何写。能识心已希，识能写益寡。儒者欲其存，墨者云其假。存固少真存，假岂诚知假。孟子推舜心，已曰鲜慕者。热中则何为，所写更谁也。我惟勉精一，能否念两舍。
写心精舍作
作者：弘历
朝代：清
体裁：古风

丛樾建萧寺，精舍构其侧。名寺曰永佑，写心舍之额。一时此徘徊，千秋志恩泽。流水与行云，夫何有无迹。
写心精舍作
作者：弘历
朝代：清
体裁：古风

神御楼之侧，精舍幽而雅。每因成小憩，近率逢仲夏。山静日方长，景合子西也。槐阴及松籁，别我两年者。胡为如是乎，抚心不能写。
写心精舍作
作者：弘历
朝代：清
体裁：古风

神御楼侧置精舍，我向题额名写心。瞻拜之馀此小憩，憩思紬绎昔至今。曰悲曰慕曰绳继，恐致陨越临难谌。适百里半九十里，慎终如始惕益深。寸田尺宅万几蕴，家法一字无踰钦。
写心精舍口号二首·其一
作者：弘历
朝代：清
体裁：七言绝句

张子云心统性情，虽无多语实标精。知之不易既知矣，其要尤当在力行。
写心精舍口号二首·其二
作者：弘历
朝代：清
体裁：七言绝句

性存天命情性发，其发其存实以心。三一合而内外养，写之由已亦惟钦。
写心精舍得句
作者：弘历
朝代：清
体裁：七言律诗

永佑寺中此精舍，瞻拜礼毕恒憩临。忾如闻悲僾如见，显以昔愧承以今。空空色祗山月照，谡谡庭递松风吟。把笔不知何所道，付之风月写予心。
写摩顶松图成复走笔赋此
作者：弘历
朝代：清
体裁：古风

松以元奘传古迹，柏忽居之主逊客。谓柏即松松又非，却有指东枝历历。谓松即柏柏故是，那见五针可假借。以讹传真真已讹，真讹是非更滋惑。复思太古始制字，柏谓之松松谓柏。是非真讹究何辨，名循至竟奚实责。掷笔大笑有是哉，拘墟戏论终无益。
写摩顶松放歌纪事
作者：弘历
朝代：清
体裁：古风

元奘取经摩松顶，谓曰将归当东指。因之新话传灵岩，今看是柏松非是。设云后人所傅会，种松亦易何为尔。人谓之松亦松之，几度拈吟不可否。斯地斯事其然乎，姑且置焉徐證耳。虬枝东指则诚信，佛殿边旁特孤峙。千年以上岁斯历，玉节金幢入画理。我欲写形知是柏，顾名为松面先泚。松之与柏实易辨，尚致淆讹有如此。贤否万状目前陈，吁嗟鉴别真难矣。
写松
作者：弘历
朝代：清
体裁：七言绝句

万松山写峙庭松，三载春风一日逢。略与传神扫疏笔，异同底问两苍容。
写流轩
作者：弘历
朝代：清
体裁：五言律诗

春水本无定，春流若有情。东西各随意，高下便传声。可悟文章趣，谁分泾渭清。看他几曲写，适我五言成。
写流轩
作者：弘历
朝代：清
体裁：五言律诗

灵源恒不冻，况是涨春泉。因地成高下，导流入涧川。形为环与玦，声讶管和弦。此趣轩常领，来凭属偶然。
写流轩口号
作者：弘历
朝代：清
体裁：七言绝句

朴朴轩楹小小湖，倚栏即爱镜光铺。虽然不是西湖水，天一生来岂有殊。
写流轩口号
作者：弘历
朝代：清
体裁：七言绝句

石峡侵阶乱写流，泉源第一溯从头。凭临忽尔生清悟，为学应于根本求。
写烟雨楼图用去岁烟雨楼图诗韵
作者：弘历
朝代：清
体裁：五言律诗

曾两图临米，匆匆已过时。兹于塞之浙，亦复画而诗。那辨异同镜，都饶烟雨丝。函三原是一，旧韵偶赓之。
写玉兰得句
作者：弘历
朝代：清
体裁：七言绝句

衡翁爱写玉兰姿，名迹石渠多贮之。偶为传神挥数朵，胜他真赝致然疑。
写琴廊
作者：弘历
朝代：清
体裁：七言绝句

北峰前度未曾游，缦转斜廊进步由。忽讶何人弹绿绮，俯看始悟写泉流。
写琴廊
作者：弘历
朝代：清
体裁：五言律诗

处处有流泉，曲廊缀景便。听知五音具，写似七条然。激越势虽尔，和平性自宣。徵招常在念，奚藉问成连。
写琴廊
作者：弘历
朝代：清
体裁：古风

山北期一揽，山左路斯经。亦有泉无数，汇为碧湖渟。湖口落下处，架廊便人行。往来□步间，泠泠闻有声。春则为角和，秋则为商清。大弦小弦分，苏诗咏以明。写琴故如是，太古以来呈。青山伯牙奏，绿水钟期听。
写琴廊口号
作者：弘历
朝代：清
体裁：七言绝句

弦不七条声中琴，听来大地是春音。花香鸟语群生乐，衣食吾民虑转深。
写琴廊口号
作者：弘历
朝代：清
体裁：七言绝句

欲向妙高登北峰，回廊北转下泉淙。听来筝筑无能比，竟是伯牙操□钟。
写琴廊纪事
作者：弘历
朝代：清
体裁：古风

今岁山阴犹未至，暇言迤逦小盘桓。由东以北循曲廊，其名写琴俯潺湲。宫商雅韵听满耳，而却弗见七五弦。复北为湖波潋滟，无万大小珠光攒。山阳第一泉独突，斯则山阴众乳繁。汇为玉河实一耳，是为京国之灵源。七言分合纪详悉，昆明千顷利稻田。
写琴廓
作者：弘历
朝代：清
体裁：七言绝句

清泉汨汨出灵源，廓下有声却匪喧。写处设如爨桐拟，大弦切已是春温。
写盆梅一枝戏成是什
作者：弘历
朝代：清
体裁：七言绝句

船窗亦自有盆梅，恰似寒山别墅陪。率写一枝聊寄兴，笑予结习未忘哉。
写秋轩
作者：弘历
朝代：清
体裁：七言绝句

可知圆盖本无私，玉露金风又一时。仁者见仁智者智，写秋自是此轩宜。
写秋轩
作者：弘历
朝代：清
体裁：五言绝句

气清天复朗，触目仲秋时。庭下种楸树，中人能尔为。
写秋轩
作者：弘历
朝代：清
体裁：五言律诗

气爽皓曦晶，秋清果是清。吟风高树朗，滟露杂花荣。湖澈沦涟影，山开锦绣情。今来真即景，却笑太循名。
写秋轩口号
作者：弘历
朝代：清
体裁：七言绝句

雨后山风飒尔吹，野芳绕砌露华滋。一声蛩响丛间递，各写秋情肯让谁。
写镜亭
作者：弘历
朝代：清
体裁：古风

一亭如虚舟，澄波映其下。写镜因得名，可凭不可把。物来而顺应，妍媸随照者。惟弗设成见，所以为公也。偶临忽有思，镜复谁为写。
写镜亭
作者：弘历
朝代：清
体裁：古风

亭前一片水，渫然含镜光。故名写镜亭，其义可参详。物本镜中写，写镜疑反常。然非心映之，镜欲照无方。写镜实因心，正心圣经章。
写镜亭
作者：弘历
朝代：清
体裁：七言绝句

圆池如镜不旃磨，亭岂山阴一例过。展步非关坐临帖，何来啑藻一双鹅。
写镜亭
作者：弘历
朝代：清
体裁：古风

明镜本无心，物来照随写。媸彼自为媸，冶彼自为冶。以镜喻乎水，盖有相同也。体固虚益虚，影乃假中假。临亭适然思，托兴于何者。
写镜亭
作者：弘历
朝代：清
体裁：古风

铜犹待旃摩，玻瓈待锡贴。惟水则不然，有照非他藉。波澄那更兴，物来随所接。讵设妍媸见，真觉性情惬。以弗写写之，虚亭了无涉。
写镜亭偶会
作者：弘历
朝代：清
体裁：古风

大小及妍媸，一一写镜前。而镜弗设见，因物呈其然。心胡不同斯，以有我在焉。谁信能忘我，与之言道诠。
写镜亭口号
作者：弘历
朝代：清
体裁：七言绝句

冰镜较于水镜殊，弗流荡此镇平铺。德操设遇孔平仲，定觉庞公品藻输。
写雾轩
作者：弘历
朝代：清
体裁：七言律诗

朝云乍捲滴螺鬟，赢得秋轩片刻閒。鸟带村烟冲碧落，霜酣枫叶斗红殷。如兹色相山双髻，不舍清泠水一环。闻道地灵神所宅，长期福履佑尘寰。
写雾轩再叠旧韵
作者：弘历
朝代：清
体裁：七言律诗

十岁名山别两鬟，重来聊趁便途间。乘舆诘旦才天白，到寺朝霞映日殷。郁郁萧台朝绛节，森森灵宇静苍环。岩轩俯览麦田绿，越吁甘膏霈冀寰。
写雾轩叠旧韵
作者：弘历
朝代：清
体裁：七言律诗

高不畏风双髻鬟，偶来登眺辄心閒。旧题在壁几行绿，晓日横窗一抹殷。松老龙鳞皆合抱，山连螺黛自回环。炼师苦习长生术，谁肯观空出宇寰。
写音书屋
作者：弘历
朝代：清
体裁：古风

两间书屋十笏馀，山小而锐其巅据。清泉宛转别峰来，到此擘石为飞注。细聆非丝亦非竹，默会中韶还中护。不得其平鸣固然，却讶有何不平处。
写音书屋
作者：弘历
朝代：清
体裁：五言律诗

书屋写音处，悠然佳趣陪。虽云非日涉，却每隔年来。泉石自为永，宫商未足该。衣裳饶净韵，那得惹尘埃。
写音书屋
作者：弘历
朝代：清
体裁：古风

泉上两间屋，回廊踏石登。适才坐亭子，瀑音垂峻层。跻高失飞流，晶帘向下听。乃悟色声幻，一切无定形。渒�鼓唅呀，分别夫岂曾。
写音书屋
作者：弘历
朝代：清
体裁：五言律诗

淙淙出阶下，落涧汇成池。易导因其势，来听又此时。克谐如律吕，直可胜金丝。音竟谁为写，清泉自不知。
写音书屋
作者：弘历
朝代：清
体裁：古风

田盘富于泉，石涧胥堪引。引即成飞流，砏□声显隐。其韵协宫商，其形融界畛。书窗宛对之，清听净诸蕴。问谁能写斯，拟议难为准。
写音书屋
作者：弘历
朝代：清
体裁：七言绝句

高下泉声互写音，听来非石亦非金。羲经仁知各殊见，沃我爱民一片心。
写音书屋作
作者：弘历
朝代：清
体裁：古风

山中处处有流泉，略疏导即成瀑水。书屋适然泉上临，坐听写音遂名此。八音尚复待戛击，而此自然中宫徵。有待者斯有断续，自然者阅千古耳。昌黎云不得平鸣，斯鸣正借不平酾。物则有情泉无情，无情亦然可畏矣。
写音书屋作歌
作者：弘历
朝代：清
体裁：古风

古云音金石丝竹，匏土革木凡八耳。为音盖不出乎斯，而始未曾闻曰水。其八有质此无质，无质之一概八矣。坐闻写音因憬悟，有弗如无乃至理。然则是音为有无，掷笔拈须笑而已。
写音书屋对泉作歌
作者：弘历
朝代：清
体裁：古风

我来书屋称写音，未来此音向谁写。可知音自太古俱，时有雌雄无停者。夏音为雄冬音雌，最喜春音和而雅。东坡拟琴实佳哉，宋玉喻风含刺也。曰法曰戒关为君，闻音资益亦弗寡。
军书
作者：弘历
朝代：清
体裁：七言律诗

三处军书一日来，立时筹笔肯徘徊。扼其吭背守自力，聚彼鲸鲵攻易摧。绒布遥牵严斥堠，勒围夹击迅风雷。独因捷近盼如远，日夜邮传问几回。
军书
作者：弘历
朝代：清
体裁：古风

军书清晓到，两回城已定。赋役及建置，惟将军所令。逋逃虽有挈，舍而来相迎。询以所去方，乃无可投境。逻骑遮其前，大军逐以竞。此举或成禽，载戢载櫜咏。佳兵讵得已，讨逆惟义胜。藉众集大勋，盟独钦天命。
军书
作者：弘历
朝代：清
体裁：古风

军书羽速至，谓喜顾生恨。言志兼纪事，颠末必传信。先是搴�纛，将谓贼渠遁。兹因沙雅降，伯克亲详讯。始知霍集占，来救库车困。为我兵所截，入城欲伺衅。合力旋突出，被遮复挫韧。乃率四百骑，夜出身免慭。咄哉堪扼腕，选将吾未慎。失机有如此，是岂疏防仅。譬鹗自投罗，解放翻成吝。夷考自军兴，误事率臣荩。徒怜诸士卒，奋勇冒白刃。赖天虽有成，决策屡多闷。自责不知人，遑敢弛国宪。
军报
作者：弘历
朝代：清
体裁：古风

军报七千里，十馀日驰至。虽悉心裁酌，彼处形又异。是在领兵者，相机为进退。于古有名言，军情弗遥制。命宜喜还师，意因接阿桂。持重弗肯还，详陈彼地势。阿桂亦已出，而无意外事。据险图再进，两路均吉利。视若违吾旨，实乃合吾意。有臣而若此，实为国之瑞。温福吾旧臣，偾辕翻祸致。一庆一以惭，愤懑刻弗置。劲旅简重征，�逆洗深愧。众正天助顺，大举期功遂。
军机大臣会同河南巡抚穆和蔺议奏豫省河工官赔民欠帮价银两加恩分别减免诗以志事
作者：弘历
朝代：清
体裁：七言律诗

豫抚宣来议河赋，弊斯久矣始知详。在民过半宽其欠，于吏平分责以偿。市惠利私惩合示，近邻远隔异诚当。吟馀独愧平成我，南望惟殷视若伤。
军邮
作者：弘历
朝代：清
体裁：古风

军邮今日来报，克色淜普罗博瓦捷后，两月馀阻雨。虽定六路攻，曾未寸步举。迩来略放晴，我军勇倍贾。门户既已近，贼人防益固。山脊筑三碉，左右更夹辅。进退两维谷，决策在破釜。期得而后往，将军计非卤。分投各衔枚，一呼发万弩。人人自为战，上下力各努。踔碉如履平，炮石中鼓舞。观之心恻然，喜极泪欲堕。得战碉十一，平碉四十许。杀贼二百馀，器械获无数。歼其大头人，率丑守碉者。盖自用兵来，斩获斯为巨。临逊克尔宗，勒围近堪睹。赏恤所弗惜，嘉许难形语。伫待驰红旗，崇捷耆定武。
农乐轩
作者：弘历
朝代：清
体裁：七言律诗

太古盘中太古轩，土阶茅屋朴风存。引流种稻无须井，向暖栽篁可当垣。户对常欣足山水，粒馀兼得育鸡豚。匣藏耕织图频展，家法勤农此意敦。
农乐轩
作者：弘历
朝代：清
体裁：七言绝句

引渠种稻面开轩，画趣豳风目击存。农乐今年才可乐，又思班氏志中言。
农乐轩
作者：弘历
朝代：清
体裁：七言绝句

既雨更欣即快晴，弄田看亦起新耕。朴轩小憩易得句，农乐知他不负名。
农乐轩
作者：弘历
朝代：清
体裁：古风

盘土可以稼，昌黎诏我曾。冀豫岂殊方，曰水即是冰。原非缩地奇，惟是祈岁徵。引泉况得便，为畦复为塍。农乐讵易逢，民艰蒿目仍。
农乐轩
作者：弘历
朝代：清
体裁：七言律诗

茅舍竹篱朴不华，引流种稻肖农家。屏吟稼器数惟十，座验田功念有加。信可怡情而悦目，非关绿柳与红花。虽然春雨逢嘉兆，未敢先时望即奢。